**Informatīvais ziņojums par darba devēju atbalsta pasākumu iesaistīties darba vidē balstītā izglītības sistēmā fiskālo ietekmi uz valsts budžetu**

**2015**

# Saturs

[Ievads 3](#_Toc425850530)

[Saīsinājumi 4](#_Toc425850531)

[1. Darba vidē balstītu mācību konceptuālais modelis un tā ieviešana 5](#_Toc425850532)

[1.1. Darba vidē balstītu mācību konceptuālais modelis 5](#_Toc425850533)

[1.2. Darba vidē balstītu mācību pilotprojekts 6](#_Toc425850534)

[2. Atbalsta pasākumu raksturojums 8](#_Toc425850535)

[2.1. Atbalsta pasākumi darba devējiem 8](#_Toc425850536)

[2.2. Atbalsta pasākumi profesionālo izglītības iestāžu audzēkņiem 12](#_Toc425850537)

[2.3. Eiropas Sociālā fonda atbalsta instrumenti 14](#_Toc425850538)

[3. Atbalsta pasākumu fiskālās ietekmes izvērtējums 18](#_Toc425850539)

[3.1. Ietekme uz darba vidē balstītās mācībās iesaistīto audzēkņu skaitu 18](#_Toc425850540)

[3.2. Ietekme uz valsts kopbudžetu 19](#_Toc425850541)

[3.3. Ietekme uz tautsaimniecību 23](#_Toc425850542)

[4. Nepieciešamās izmaiņas likumdošanā saistībā ar atbalsta pasākumu ieviešanu 26](#_Toc425850543)

[5.  Galvenie secinājumi un priekšlikumi 29](#_Toc425850544)

# Ievads

Izpildot MK 2014.gada 21.oktobra sēdes protokollēmuma Nr.57, 49.§ 2.punktā noteikto, Ekonomikas ministrija, sadarbībā ar Izglītības un zinātnes ministriju, Labklājības ministriju un Finanšu ministriju, kā arī pieaicinot sociālos un sadarbības partnerus, ir sagatavojusi atbalsta pasākumu darba vidē balstītāsmācībās iesaistītajiem komersantiem un audzēkņiemfiskālās ietekmes izvērtējumu, ņemot vērā Izglītības un zinātnes ministrijas informatīvajā ziņojuma „Iespējas komersantiem, kuri piedāvā prakses vietas, piemērot darbaspēka nodokļu atlaides vai citus alternatīvus atvieglojumus” kopsavilkumā noteiktos virzienus.

Darba vidē balstītu mācību (turpmāk – DVB mācību) pieeja profesionālās izglītības nodrošināšanā attiecas uz sākotnējo profesionālo izglītību un nav attiecināma uz augstāko izglītību. DVB mācību pieeja šobrīd ir Latvijas izglītības un nodarbinātības politikas prioritāte. „Izglītības attīstības pamatnostādņu 2014. – 2020.gadam”viens no politikas mērķiem ir nodrošināt atbalstu DVB mācību un praksē balstītu mācību attīstībai profesionālajā izglītībā. Vienlaikus DVB mācību ieviešana profesionālajā izglītībā ir saistīta ar profesionālās izglītības pievilcības paaugstināšanu, kā arī „Nacionālā attīstības plānā” noteiktā mērķa līdz 2020.gadam mainīt izglītojamo proporciju vispārējās vidējās izglītības un profesionālās izglītības programmās pēc pamatizglītības ieguves uz 50/50 sasniegšanu. Jāatzīmē, ka pēdējo 10 gadu laikā ekonomiski aktīvo iedzīvotāju skaits ar vidējo profesionālo izglītību samazinājies par piektdaļu. Turklāt, saskaņā ar Ekonomikas ministrijas vidēja un ilgtermiņa darba tirgus prognozēm, nepalielinot audzēkņu plūsmu profesionālās izglītības iestādēs, līdzīgos tempos tas samazināsies arī turpmāk, kas var radīt būtisku vidējās kvalifikācijas speciālistu iztrūkumu darba tirgū.

Lai motivētu aktīvāku komersantu un audzēkņu iesaisti jaunveidojamā DVB mācību modelī, Izglītības un zinātnes ministrija ir izstrādājusi vairākus iespējamos atbalsta virzienus. Informatīvā ziņojuma mērķis ir izvērtēt trīs iespējamos atbalsta mehānismus sākotnējā profesionālajā izglītībā, lai no vienas puses mazinātu komersantu izdevumus, kas saistīti ar to līdzdalību DVB mācību īstenošanā un no otras puses sekmētu audzēkņu dalību sistēmā, nodrošinot iespējas tiem sniegt finansiālu atbalstu prakses laikā. Papildus šiem mehānismiem tiek izvērtētas arī citas atbalsta iespējas komersantiem un audzēkņiem, kā arī izskatītas Eiropas Savienības fondu izmantošanas iespējas. Informatīvajā ziņojumā sniegts komplekss vērtējums par pasākumu ietekmi uz izglītības mērķiem, tautsaimniecību un valsts budžetu.

Informatīvais ziņojums ir sagatavots sadarbībā ar īpaši protokollēmuma izpildei izveidotu darba grupu, kuras sastāvā iekļauti pārstāvji no Izglītības un Zinātnes ministrijas, Labklājības ministrijas, Finanšu ministrijas, Valsts izglītības attīstības aģentūras, Valsts izglītības satura centra, kā arī sociālie partneri un uzņēmēju pārstāvji – Latvijas Darba devēju konfederācija, Latvijas Brīvo arodbiedrību savienība, Latvijas Tirdzniecības un rūpniecības kamera, Latvijas Pašvaldību savienība un AS „Grindeks”.

Informatīvajā ziņojumā atspoguļotie aprēķini un sniegtā informācija balstās uz Ekonomikas ministrijas pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem, ko 2015.gadā veica SIA „AC Konsultācijas”. Pētījuma rezultāti pieejami Ekonomikas ministrijas mājas lapā: <https://www.em.gov.lv/>

Informācija izklāstīta 5 nodaļās, kurās dots atbalsta pasākumu darba devējiem raksturojums, fiskālās ietekmes izvērtējums, aprakstītas nepieciešamās izmaiņas likumdošanā, ieviešot konkrētos atbalsta pasākumus, kā arī sniegti galvenie secinājumi un priekšlikumi par atbalsta modeļu ieviešanu.

# Saīsinājumi

DVB – darba vidē balstīts

EDS – Elektroniskās deklarēšanās sistēma

EK – Eiropas Komisija

EM – Ekonomikas ministrija

EQAVET – Eiropas kvalitātes nodrošināšanas ietvarstruktūra profesionālajā izglītībā un profesionālajā tālākizglītībā

ES – Eiropas Savienība

ES fondi – Eiropas Savienības struktūrfondi un Kohēzijas fonds

ESF – Eiropas Sociālais fonds

FM – Finanšu ministrija

IIN – iedzīvotāju ienākuma nodoklis

IZM – Izglītības un zinātnes ministrija

LBAS – Latvijas Brīvo arodbiedrību savienība

LDDK – Latvijas Darba devēju konfederācija

LM – Labklājības ministrija

LPS – Latvijas Pašvaldību savienība

LTRK – Latvijas Tirdzniecības un rūpniecības kamera

MK – Ministru kabinets

PII – profesionālās izglītības iestāde

SAM – specifiskais atbalsta mērķis

VIAA – Valsts izglītības attīstības aģentūra

VID – Valsts ieņēmumu dienests

VIIS datu bāze – Valsts izglītības informācijas sistēmas datu bāze

VISC – Valsts izglītības satura centrs

VSAA – Valsts sociālās apdrošināšanas aģentūra

VSAOI – valsts sociālās apdrošināšanas obligātās iemaksas

# 1. Darba vidē balstītu mācību konceptuālais modelis un tā ieviešana

## 1.1. Darba vidē balstītu mācību konceptuālais modelis

DVB mācību ieviešana ir viens no prioritāriem Latvijas profesionālās izglītības politikas jautājumiem, kas atspoguļots arī EK noteiktajās rekomendācijās Latvijai. „Izglītības attīstības pamatnostādņu 2014.-2020.gadam” viens no politikas mērķiem ir nodrošināt atbalstu DVB un praksē balstītu mācību attīstībai profesionālajā izglītībā. Šī atbalsta mērķa sasniegšanai audzēkņu īpatsvars, kas apguvuši DVB mācības un 1. un 2.mācību gadā izgājuši mācību praksi uzņēmumā sadarbības līguma ar uzņēmumu ietvaros ir jāpalielina līdz 50% 2020.gadā. Plānots, ka DVB mācību ietvaros praktiskās iemaņas pie darba devēja audzēknis gūtu vismaz 50% līdz 70% apmērā no kopējā mācību laika.

Saskaņā ar IZM 2014. gada Informatīvo ziņojumu „Par darba vidē balstītu mācību īstenošanas iespējām Latvijas profesionālās izglītības attīstības kontekstā”[[1]](#footnote-1) galvenie DVB modeļa ieviešanas elementi ir:

* **DVB mācību īstenošanas ietvars:**

1. amatniecības sistēmas resursa efektīvāka izmantošana.Ņemot vērā amatniecības sistēmā esošo lielo pieredzi un panākumus meistara/mācekļa shēmas īstenošanā, ir izveidota integrēta amatniecības-profesionālās izglītības programma;
2. audzēkņu atlase un prakses līgumi.Audzēkņu atlasei ir izstrādāti vienoti atlases principi, kas elastīgi piemērojami saistībā ar konkrētā uzņēmuma specifiku;
3. DVB mācību īstenošanas tiesiskais pamats ir trīspusējs līgums starp izglītības iestādi, audzēkni un konkrēto uzņēmumu (DVB mācību nodrošinātāju) līdzīgi kā kvalifikācijas prakses gadījumā;
4. audzēkņu skaits mācību grupās un mācību organizācija.Tā kā uzņēmējiem (it īpaši mazajiem) nereti var būt problemātiski nodrošināt lielu skaitu prakšu vietu vienā jomā vai nozarē, normatīvajos aktos ir iestrādāti kritēriji, kas pieļauj samazinātas izglītojamo grupas DVB mācību īstenošanai, kā arī kombinēt teorētisko bloku apguvi radniecisku programmu izglītojamajiem. Atbilstoši ir nodefinēts izglītības programmas apjoms, saturs un iegūstamās kompetences. Mācības īstenojamas tā, lai netiktu traucēts uzņēmuma ražošanas process.

* **Motivācijas mehānismi uzņēmējiem:**

1. uzņēmēju motivācijai iesaistīties DVB mācību īstenošanā ir būtiski piedāvāt iespējami pievilcīgas finansēšanas stimulu alternatīvas audzēknim par darbu uzņēmumā.Līdz ar to uzņēmumiem tiek rekomendētas DVB mācību finansēšanas stimulu alternatīvas[[2]](#footnote-2) – alga vai stipendija:

* uzņēmējiem maksājot DVB mācībās iesaistītajam audzēknim algu, uzņēmējus motivē, ar tiesisko regulējumu samazinot sociālo nodokli uz noteiktu laika periodu;
* maksājot DVB mācībās iesaistītajam audzēknim uzņēmuma stipendiju, uzņēmējus motivē, paplašinot ar nodokļiem neapliekamo stipendiju izmaksātāju loku (saistībā ar likuma „Par iedzīvotāju ienākuma nodokli” 9.panta pirmās daļas 8.punktā noteikto). Uzņēmējam pastāv iespēja brīvi variēt ar stipendijas apmēru, ņemot vērā audzēkņa sasniegumus un citus faktorus;

1. atvieglota civiltiesiskā apdrošināšana uzņēmumiem, kas īsteno DVB mācības. Uzņēmumiem tiek segts risks sabojāt iekārtas mācību laikā, tiek atvieglots birokrātisko procedūru slogs (it īpaši mazajiem un mikro uzņēmumiem);
2. prakses vadītāju un darbaudzinātāju apmācība uzņēmumos;
3. netiešie motivācijas mehānismi – jaunu darbinieku sagatavošana uzņēmuma vajadzībām, kopējā uzņēmuma kompetences un konkurētspējas pilnveide, uzņēmuma izaugsmes un augstākas peļņas iespējas, piesaistot kompetentus darbiniekus u.c.

* **Izmaksu segšana audzēknim** (jautājumi tiek risināti kopīgi ar darba devējiem):

1. transporta un nakšņošanas izdevumu kompensācijas audzēknim nokļūšanai līdz mācību vietai uzņēmumā un atpakaļ;
2. apdrošināšana prakses laikā visām profesijām;
3. atbilstoši profesijai tiek nodrošināts nepieciešamais darba apģērbs, piemēram, mēbeļu galdniekiem: kombinezons, trokšņu slāpētāji, aizsargbrilles, cimdi, ēdināšanas pakalpojumu speciālistiem – sanitārās grāmatiņas u.c.

Lēmums par izmaksu segšanas kārtību audzēknim ir jāpieņem pēc konceptuāla lēmuma pieņemšanas par attiecīgā atbalsta modeļa izvēles.

## 1.2. Darba vidē balstītu mācību pilotprojekts

IZM, sadarbībā ar PII, sākot ar 2013./2014. m.g. ir uzsākusi DVB mācību pilotprojektu, lai aprobētu šo pieeju Latvijas kontekstā un identificētu konceptuālus un tiesiskā regulējuma jautājumus, kuru risināšana nepieciešama pirms lēmuma pieņemšanas par DVB mācību ieviešanu Latvijas profesionālās izglītības sistēmā.Pilotprojekts ir uzsākts pēc abu pušu iniciatīvas un par izglītības iestāžu līdzekļiem.

1.1.tabula

**DVB mācību pilotprojekta galvenie rādītāji**[[3]](#footnote-3)

|  |  |  |  |
| --- | --- | --- | --- |
|  | 2013./2014.m.g. | | 2014./2015.m.g.\* |
| Izglītības iestāžu skaits | 6 | 25 | |
| Audzēkņu skaits | 130 | 500 | |
| DVB mācību audzēkņu skaits vidēji uz vienu PII | 21,7 | 20 | |
| Uzņēmumu skaits | 29 | 177 | |
| DVB mācību audzēkņu skaits vidēji uz vienu uzņēmumu | 4,5 | 2,4 | |
| Izglītības programmas | 17 | 40 | |
| DVB mācību audzēkņu skaits vidēji uz vienu izglītības programmu | 7,6 | 12,5 | |
| DVB mācību audzēkņu skaita īpatsvars no visiem  sākotnējās PII audzēkņiem | 0,4% | 1,7% | |

\*provizoriskas aplēses

Jāatzīmē, ka pilotprojekta laikā DVB mācību forma ir guvusi plašu atzinību gan no uzņēmēju, gan audzēkņu puses, ko apliecina aplēses par uzņēmumu un audzēkņu skaita pieaugumu no 2013./2014. līdz 2014./2015. m.g. Vienlaikus pilotprojekta laikā ir gūtas būtiskas atziņas par DVB mācību modeļa turpmāko attīstību un nepieciešamajiem sistēmas pilnveidojumiem.

Pētījuma „Par darba devēju motivāciju iesaistīties darba vidē balstītu mācību īstenošanā”ietvaros tika veiktas ekspertu intervijas, kuru mērķis bija novērtēt līdzšinējā DVB mācību pilotprojekta rezultātus. Ekspertu intervijās piedalījās gan politikas veidotāji, gan sociālie partneri, gan arī PII pārstāvji un uzņēmumi, kas piedalījās pilotprojektā.

Lai izsvērtu nepieciešamos atbalsta pasākumus uzņēmumiem, ekspertu interviju ietvaros tika vērtēti uzņēmumu ierobežojošie faktori dalībai DVB mācību modelī.

Saskaņā ar ekspertu intervijām visbūtiskākie ierobežojošie faktori uzņēmumu iesaistei DVB mācību īstenošanā ir:

* uzņēmēji nevēlas ieguldīt līdzekļus audzēkņu apmācībā;
* uzņēmumiem DVB mācību īstenošana saistās ar papildus izmaksām darbaudzinātājiem un audzēkņiem, kā arī produktivitātes zudumu;
* augsts administratīvais slogs;
* riski un zaudējumi, kas var iestāties, ja audzēknis sabojā uzņēmuma iekārtas, materiālus u.tml.;
* nepieciešamība nodrošināt darbaudzinātāju un audzēkņu veiktā darba uzraudzību;
* mikro un mazo uzņēmumu gadījumā vairākkārtīgi novērots, ka uzņēmumi baidās no tā, ka audzēknis prasmes būs apguvis tik labi, ka pats pēc kvalifikācijas iegūšanas būs spējīgs uzsākt patstāvīgu praksi vai izveidot savu uzņēmumu.

Analizējot ierobežojošos faktorus, secināms, ka būtiskākais šķērslis uzņēmumu iesaistei DVB mācību sistēmā ir iespējamās izmaksas, kas saistītas gan ar mācību vides iekārtošanu, darbaudzinātāju nodrošināšanu, materiāltehniskajiem izdevumiem u.c. Turklāt uzņēmumiem, īstenojot DVB apmācības, būtu ieteicams ieviest atlīdzību audzēkņiem – izmaksājot algu vai uzņēmuma stipendiju. Eksperti atzīst, ka ir svarīgi, lai samaksu DVB mācību sistēmā veic darba devējs (nevis profesionālās izglītības iestāde kā starpnieks), jo tādējādi tiek nodrošināta saite starp darba devēju un audzēkni, nostiprināta pārliecība par reālu darba vidi.

Pašreizējais DVB mācību īstenošanas tiesiskais pamats ir trīspusējs līgums starp izglītības iestādi, audzēkni un konkrēto uzņēmumu (DVB mācību nodrošinātāju). Izmaksājot atlīdzību audzēknim, uzņēmumam būtu jāveido darba tiesiskās attiecības ar audzēkni un jāslēdz darba līgums, kas rada papildus administratīvo slogu uzņēmumam. Pilotprojekta pieredze gan rāda, ka esošie normatīvie akti pieļauj arī citus veidus kā uzņēmumam izmaksāt atlīdzību audzēknim netiešā veidā (neslēdzot darba līgumu). Piemēram, SIA „Bucher Municipal”, kas iesaistīts DVB mācību pilotprojektā, papildus trīspusējam līgumam ar Ventspils Tehnikumu ir noslēguši Nodomu protokolu, kas ietver vienošanos, ka uzņēmums pārskaita mērķziedojumu audzēkņu stipendijām Ventspils Tehnikumam un izglītības iestāde attiecīgi – audzēkņiem. Savukārt AS „Valmieras stikla šķiedra” un Valmieras profesionālā vidusskola vienojušies par speciāla fonda izveidi, kas ir institucionalizēts nodibinājums juridiskajā formā un ko administrē izglītības iestāde, uz kuru uzņēmums pārskaita mērķziedojumu. No tā attiecīgi tiek izmaksātas stipendijas audzēkņiem.

Šī brīža sistēmā darba devējs DVB mācību laikā audzēknim var gan maksāt atlīdzību par paveikto darbu (slēdzot darba līgumu), gan nemaksāt audzēknim par paveikto, ja to nepieprasa noslēgtais trīspusējais līgums. Īpaši nosacījumi attiecībā uz atlīdzības izmaksu vai citi atbalsta pasākumi DVB mācību procesa īstenošanai ne uzņēmumiem, ne audzēkņiem Latvijas normatīvajos aktos šobrīd nav paredzēti. Trūkst vienotas atlīdzības sistēmas, kas no vienas puses ļautu audzēkņiem ciešāk integrēties darba vidē, saņemot kaut nelielu atlīdzību par paveikto prakses laikā, bet no otras puses neatturētu uzņēmumus iesaistīties DVB mācību sistēmā.

Turpinājumā sniegts apkopojums par 2013./2014.m.g. DVB mācību pilotprojektā identificētajiem problēmjautājumiem.

1.2.tabula

**Pilotprojekta ietvaros identificētās būtiskākās problēmas un nepieciešamie risinājumi**

|  |  |
| --- | --- |
| Nepieciešamie risinājumi | Problēmas apraksts |
| Uzņēmumu ieinteresētība un materiālā atlīdzība audzēkņiem par darbu un atlīdzības veids | Valstī nav noteikta vienota kārtība samaksas veikšanai DVB mācību audzēknim. Uzņēmumam ir samērā liels finansiālais slogs gadījumā, ja atlīdzība tiek maksāta kā alga darba tiesisko attiecību gadījumā. Pieaug administratīvais slogs, kas izriet tai skaitā no uzraugošo iestāžu biežākām kontrolēm. |
| Audzēkņu apdrošināšana | Saskaņā ar MK 2012. gada 20. novembra noteikumiem Nr. 785 *Mācību prakses organizācijas un izglītojamo apdrošināšanas kārtība* audzēkņu apdrošināšana pret nelaimes gadījumiem tiek veikta tikai kvalifikācijas prakses laikā, ja praktikants iegūst kādu no šo noteikumu pielikumā minētajām profesionālajām kvalifikācijām. Apdrošināšana būtu nepieciešama arī DVB mācību laikā. Intervētie eksperti norādīja, ka audzēkņu nodarbināšana uzņēmumos ir saistīta ar augstākiem iekārtas bojājuma riskiem. |
| Transporta izmaksas | Izglītības iestāde neapmaksā transporta izmaksas audzēkņa nokļūšanai uz DVB mācību uzņēmumu, jo izglītības iestādei šim mērķim līdzekļi nav paredzēti. DVB mācību pilotprojekta laikā PII ir saskārušās ar šķēršļiem, kad nokļūšana uz DVB mācību vietu uzņēmumā ir problemātiska vai neiespējama (audzēkņiem bieži pašiem šādu līdzekļu nav; uzņēmums nevar nodrošināt vai audzēknis nevar atļauties maksāt par dzīvošanu citā pilsētā). |
| Darbaudzinātāji uzņēmumā | Uzņēmumā ir darbaudzinātāji, kas nereti jau iepriekš ir apmācījuši jaunos darbiniekus. Būtu nepieciešams šos darbaudzinātājus apmācīt darbam ar jauniešiem, kā arī apmācīt darbaudzinātājus novērtēt audzēkņu praktisko darbu pēc apmācībām, nepieciešams izstrādāt īpašu profesionālās pilnveides izglītības programmu. |

# 2. Atbalsta pasākumu raksturojums

## 2.1. Atbalsta pasākumi darba devējiem

Viens no būtiskākajiem priekšnosacījumiem veiksmīgai DVB mācību modeļa ieviešanai profesionālajā izglītībā ir saistīts ar prakšu pieejamību un uzņēmumu vēlmi iesaistīties sistēmā. Saskaņā ar LDDK projekta *Kvalitatīvas prakses darba tirgum*[[4]](#footnote-4) pētījumu, tikai 1/3 no Latvijas uzņēmumiem būtu ieinteresēti nodrošināt prakses vietas. Tas nozīmē, ka 2/3 uzņēmumu nav ieinteresēti iesaistīties prakses vietu izveidē. Turklāt tikai 60% no uzņēmumiem, kuri ir nodrošinājuši prakses vietas pēdējo piecu gadu laikā, būtu gatavi to darīt arī tuvākā gada laikā. Tas liecina, ka *prakšu vietu nodrošināšanu uzņēmēji drīzāk uztver kā uzņēmumu apgrūtinošu faktoru nevis kā ieguvumu*. Galvenie iemesli prakšu vietu nodrošināšanas neturpināšanā ir praktikanta apmācībai patērētais laiks, uzņēmumā nav prakses vietu un pārāk lielas izmaksas, kas saistītas ar darba samaksu, nodokļu slogu un darbaudzinātāja nodrošināšanu.

Lai motivētu darba devējus iesaistīties DVB mācību īstenošanā, ir izvērtēti trīs atbalsta modeļi – stipendijas modelis, nodokļu atlaides modelis un diferencētās minimālās algas modelis, kuru mērķis ir mazināt komersantu izdevumus. Vienlaikus šie pasākumi paredz finansiāli atbalstīt audzēkni izglītības procesā, kamēr tiek iegūta profesionālā kvalifikācija, palīdzot segt izdevumus, kas radušies DVB mācību laikā.

2.1.attēls

**Atbalsta modeļi DVB apmācībā iesaistītajiem uzņēmumiem**

Turpinājumā aprakstīti atbalsta modeļu galvenie principi un pieņēmumi.

***Stipendijas modelis***

Šis modelis nosaka, ka darba devējs audzēknim, kas iesaistījies DVB mācībās, izmaksā stipendiju un tā netiek aplikta ar nodokļiem (IIN un VSAOI).

DVB mācībās iesaistītajam audzēknim tiek piešķirts mācekļa statuss, jo audzēknis uzņēmumā iziet daļu no DVB mācību procesa (otru daļu – izglītības iestādē). Netiek slēgts darba līgums, bet trīspusējais apmācību līgums.

Uzņēmuma stipendijas modeļa ieviešanas gadījumā nepieciešams noteikt minimālo un maksimālo stipendijas izmaksas slieksni, lai darba devējs varētu mainīt izmaksājamo stipendiju apmēru atkarībā no audzēkņa snieguma māceklības laikā uzņēmumā. Kā viens no piedāvājumiem varētu būt stipendijas augšējais slieksnis 70%[[5]](#footnote-5) apmērā no minimālās algas. Pārsniedzot šo slieksni, darba devējām būtu jāmaksā pilns IIN un VSAOI no pārsniegtā apjoma. Sociālo apdrošināšanu pret nelaimes gadījumiem darbā (t.sk. invaliditātes apdrošināšana) šajā modelī sedz valsts, iepērkot to kā pakalpojumu no apdrošinātāja.

Uzņēmuma stipendijas modeļa ieviešanas gadījumā pastāv vairākas alternatīvas stipendijas izmaksāšanai:

* stipendiju izmaksā darba devējs audzēknim (tiešā veidā);
* stipendiju izmaksai tiek veidots speciāls stipendiju fonds (tas ir kā stipendiju modeļa viena no īstenošanas formām - speciāli šim mērķim izveidots nodibinājums vai biedrība), kurā DVB mācību sistēmā iesaistītie uzņēmumi veic iemaksas. Taču, ņemot vērā to, ka šāds fonda risinājums varētu radīt papildu administratīvu slogu, stipendijas izmaksa tiešā veidā būtu vieglāk administrējams process uzņēmumā.

***Diferencētās minimālās algas modelis***

Diferencētās minimālās algas modelis paredz, ka darba devējs audzēknim, kas iesaistījies DVB apmācībās, izmaksā zemāku par valstī noteikto minimālo darba algu. Samazināta minimālās darba algas likme var tikt diferencēta atkarībā no minimālās algas valstī vai atkarībā no minimālās vai vidējās algas katrā nozarē vai profesiju grupā, kā arī ņemot vērā mācību gadu – pirmo kursu audzēkņiem izmaksājot mazāk nekā vecāko kursu audzēkņiem. Audzēkņiem tiek nodrošināta pilna sociālā apdrošināšana, kuru pilnībā sedz no VSAOI.

Šī modeļa ieviešanas gadījumā DVB mācībās iesaistītajam audzēkņiem tiek piešķirts darba ņēmēja statuss un viņš stājas darba tiesiskajās attiecībās. Samazināta minimālās darba algas likme tiek piemērota tikai DVB mācībās iesaistītajiem audzēkņiem, izslēdzot tos audzēkņus, kas uzņēmumā iziet obligāto kvalifikācijas praksi. Tiek slēgts darba līgums un trīspusējais apmācību līgums.

Samazināta minimālās darba algas piemērošana atspoguļotu DVB mācībās iesaistītā audzēkņa zemāku produktivitāti pirmajos apmācības gados. Uzņēmējam īstenojot DVB apmācības, tiktu uzlikts papildus darba līgumisko attiecību administratīvais slogs.

***Darbaspēka nodokļu atlaides modelis***

Darbaspēku nodokļu atlaides modelis nosaka, ka darba devējs audzēknim, kas iesaistījies DVB mācībās, izmaksā darba algu, bet tai tiek piemērotas samazinātas nodokļu (IIN un VSAOI) likmes. Šī modeļa ietvaros IIN likme tiktu piemērota, to samazinot no esošajiem 23% līdz 10%.

Sociālā apdrošināšana tiek segta lielākajai daļai apdrošināšanas veidiem no VSAOI (apdrošināšana pret bezdarbu, apdrošināšana pret nelaimes gadījumiem darbā, invaliditātes apdrošināšana, maternitātes un slimības apdrošināšana, kā arī vecāku apdrošināšanai) – likme tiktu samazināta līdz 9,7 procentiem.

Šajā gadījumāDVB mācībās iesaistītajam tiek piešķirts darba ņēmēja statuss,un DVB mācību audzēknis stājas darba tiesiskajās attiecībās, slēdzot darba līgumu. Papildus tam tiek slēgts trīspusējais apmācības līgums.

Šis modelis samazinātu darba devēju izmaksas, kas veidojas nodokļu nomaksas gadījumā, tomēr tiktu saglabāts dubults līgumisko attiecību (darba līgums un apmācību līgums) administratīvais slogs un varētu veidoties situācija, ka uzņēmēji, mēģinot apiet nodokļu slogu, varētu uzrādīt daudz „fiktīvo” audzēkņu, kas nozīmē, ka nodarbinātības ieguvums būtu zemāks. Taču šo risku var mazināt VID EDS, VSAA un IZM VIIS datu bāzu salāgošana un datu apmaiņas nodrošināšana, tādējādi nodrošinot DVB mācībās iesaistīto audzēkņu uzskaiti izglītības, sociālās apdrošināšanas un nodokļu informācijas sistēmās.

2.1.tabula

**Atbalsta modeļu kopsavilkums**

|  |  |  |  |
| --- | --- | --- | --- |
| Raksturojamā pazīme | Stipendijas modelis | Diferencētās minimālās algas modelis | Nodokļu atlaides modelis |
| **Līgumiskā forma** | Trīspusējs apmācību līgums | Darba līgums un trīspusējs apmācību līgums. | Darba līgums un trīspusējs apmācību līgums |
| **Finanšu motivācijas mehānisms** | Ietverta obligāta stipendija no uzņēmuma māceklības laikā. | Ietverta samazināta minimālā alga māceklības laikā. | Ietverta darba alga, kam tiek piemērotas darbaspēka nodokļu atlaides māceklības laikā. |
| **Līguma darbības ilgums** | Uz visu mācību periodu.  Ja nepieciešams mācību satura apgūšanai, var slēgt vienlaikus vairākus darba līgumus | | |
| **Sociālā apdrošināšana** | Valsts iepērk no apdrošinātāja DVB mācību audzēkņu apdrošināšanu pret nelaimes gadījumiem darbā (t.sk. invaliditāte).  Papildus valsts veic audzēkņu civiltiesisko apdrošināšanu.[[6]](#footnote-6) | Ir pilnībā[[7]](#footnote-7) (VSAOI darba ņēmēja un darba devēja daļas)  Papildus valsts no apdrošinātāja iepērk audzēkņu civiltiesisko apdrošināšanu. | Ir daļēji (VSAOI darba ņēmēja un darba devēja daļas):  a) bezdarba gadījumam  b) pret nelaimes gadījumiem darbā un arodslimībām;  c) invaliditātes apdrošināšanai  d) maternitātes un slimības apdrošināšanai  e) vecāku apdrošināšanai  Papildus valsts no apdrošinātāja iepērk audzēkņu civiltiesisko apdrošināšanu. |
| **IIN likme** | Nav | Ir pilna,  piemēro neapliekamo minimumu | Samazināta (10%), piemēro neapliekamo minimumu |
| **Izmaksas minimālais apmērs** | Vidēji ne zemāks kā 15% no valstī noteiktās neto minimālās darba samaksas māceklības periodā. | Vidēji ne zemāks kā 50% no valstī noteiktās neto minimālās darba samaksas māceklības periodā. | Vidēji ne zemāks kā 50% no valstī noteiktās neto minimālās darba samaksas māceklības periodā. |
| **Izmaksas maksimālais apmērs** | Ir: 70% no valstī noteiktās minimālās algas. To pārsniedzot, par pārsniegto summu jāmaksā pilni IIN un VSAOI nodokļi. | Nav | Nav |
| **Izmaksas biežums** | Vidēji 5 mēneši mācību gada laikā (pieņemot, ka apmācības uzņēmumā un PII ir attiecībā 50 / 50) | | |

## 2.2. Atbalsta pasākumi profesionālo izglītības iestāžu audzēkņiem

Atbalsta pasākumi DVB mācībās iesaistīto profesionālo izglītības iestāžu audzēkņiem nosaka atbalstu tiem audzēkņiem, kas ir iesaistīti DVB mācībās. Kvalitatīvas DVB balstītas apmācības veicinātu audzēkņu interesi ne tikai par DVB apmācībām, bet par profesionālo izglītību kopumā, jo jāņem vērā, ka līdz 2020.gadam ir mērķis nodrošināt skolēnu proporciju vispārējā un profesionālajā izglītībā (vidējās izglītības pakāpē) 50/50 (2014/15.mācību gada sākumā tā bija 59/41%). Lai to sasniegtu ir nepieciešams atbalstīt arī audzēkņus iesaistīties profesionālajā izglītībā un DVB apmācībās.

Iespējamie atbalsta pasākumi DVB apmācībās iesaistītajiem audzēkņiem ir šādi:

* **Transporta izdevumu kompensācija (uz DVB mācību vietu un atpakaļ)**

Transporta izmaksu kompensāciju piešķiršanai audzēkņu nokļūšanai uzņēmumā – mācību vietā Latvijā pašreiz nav vienotas sistēmas. PII lielākoties nesniedz atbalstu transporta izdevumu kompensēšanā audzēkņu nokļūšanai uzņēmumā. Par transporta izdevumu kompensēšanu audzēkņiem, katrs uzņēmums pieņem individuālu lēmumu – ir atsevišķi uzņēmumi, kas kompensē sabiedriskā transporta izdevumus audzēkņu nokļūšanai uzņēmumā, un atsevišķi, kas nevēlas to darīt. Jautājums par bezmaksas transportu PII audzēkņiem ir katras pašvaldības kompetencē. Līdz ar to pašvaldības šo jautājumu risina atšķirīgi. Lēmums par transporta izmaksu segšanas kārtību audzēknim ir jāpieņem pēc konceptuāla lēmuma pieņemšanas par attiecīgā atbalsta modeļa izvēles.

* **Dzīvošanas (dienesta viesnīcas) kompensācija DVB mācību laikā**

Tā kā Ministru Padomes lēmumā[[8]](#footnote-8) nav norādīti atvieglojumi par dienesta viesnīcas maksu, tad katra izglītības iestāde lemj patstāvīgi par atvieglojumu piešķiršanu. Ilgtermiņā dzīvošanas izdevumu kompensācija būtu sistemātiski jānodrošina valstij, lai nodrošinātu, ka nepieciešamības gadījumā audzēkņi var izvēlēties DVB uzņēmumu no attālākiem reģioniem un izmaksas nekļūst par ierobežojošo faktoru. Saskaņā ar SIA „AC Konsultācijas” veiktās audzēkņu aptaujas datiem, dzīvošanas izdevumu segšana varētu būt nepieciešama desmitai daļai DVB mācībās iesaistītajiem audzēkņiem, pieņemot, ka tā būs nepieciešama gadījumos, kad uzņēmums atrodas tālāk par 50 km no PII, t.i. audzēkņa mācību vietas, ja audzēknis izmanto PII dienesta viesnīcu vai tālāk par 50 km no audzēkņa dzīvesvietas, ja audzēknis neizmanto PII dienesta viesnīcu.

* **Individuālie darba aizsardzības līdzekļi, darba apģērbs, darba materiāli**

Pieņemot uzņēmumā mācekļus, darba devēja pienākums būtu viņus nodrošināt ar nepieciešamajiem darba aizsardzības līdzekļiem, kā to paredz uzņēmuma iekšējie drošības noteikumi, un individuālajiem darba instrumentiem un iekārtām, nepieciešamības gadījumā – darba apģērbu. Lai mazinātu iespējamību, ka uzņēmums audzēknim pieprasa pašam iegādāties darba materiālus vai iekārtas, DVB mācību gadījumā nepieciešams izveidot noteikumus, kādos gadījumos darba devējs var lūgt audzēknim iegādāties darbam nepieciešamos līdzekļus, t.sk. darba aizsardzības līdzekļus.

No uzņēmuma perspektīvas šīs izmaksas ir saimnieciskās darbības izdevumi, kas attiecīgi jāparedz normatīvajos aktos, un papildus atbalsts no valsts nebūtu nepieciešams. Vienlaikus jāņem vērā, ka nepieciešamā darba apģērba, individuālo aizsardzības līdzekļu, kā arī individuālo instrumentu un darbarīku izmaksas būtiski atšķiras starp nozarēm un kvalifikācijām, kuras DVB audzēknis apgūst.

* **Apdrošināšanas izmaksas**

Visiem DVB mācību audzēkņiem ir nepieciešama apdrošināšana pret nelaimes gadījumiem un civiltiesiskā apdrošināšana. Civiltiesisko apdrošināšanu nākotnē nepieciešams segt no valsts līdzekļiem visu atbalsta modeļu gadījumā. Lai šo jautājumu risinātu, nepieciešams izstrādāt MK noteikumus, kas regulētu civiltiesiskās apdrošināšanas segšanu no valsts puses uzņēmumiem, kas īsteno DVB mācības. Savukārt apdrošināšana pret nelaimes gadījumiem, arodslimībām, invaliditāti sedzama atkarībā no sociālās apdrošināšanas stāža un darba tiesiskajām attiecībām.

Valsts sociālā apdrošināšana audzēknim pilnā apmērā tiek paredzēta diferencētas minimālās algas modelī, savukārt nodokļu atlaides modelī audzēknis netiek pakļauts valsts pensijas apdrošināšanai.

Ja personai nav sociālās apdrošināšanas stāža (kas tiek paredzēts stipendiju modelī), tad valstij nepieciešams segt audzēkņu apdrošināšanu pret nelaimes gadījumiem (t.sk., izmaksāt apdrošināšanas atlīdzību gadījumā, ja iestājas invaliditāte). Apdrošināšana pret nelaimes gadījumiem šādā gadījumā neietver apdrošināšanu pret arodslimībām. Ja iestājas invaliditāte, personai ir tiesības saņemt valsts sociālā nodrošinājuma pabalstu, apdrošināšanas atlīdzību vai invaliditātes pensiju atkarībā no apdrošināšanas stāža un darba tiesisko attiecību esamības:

1. Valsts sociālā nodrošinājuma pabalstu invaliditātes gadījumā ir tiesības saņemt neatkarīgi no sociālās apdrošināšanas stāža un darba tiesisko attiecību esamības. To piešķir saskaņā ar Valsts sociālo pabalstu likumu.[[9]](#footnote-9)
2. Tiesības uz invaliditātes pensiju saskaņā ar likuma Par valsts pensijām 14.pantu ir apdrošinātajām personām ar apdrošināšanas stāžu, kas nav mazāks par 36 mēnešiem, ja tās atzītas par invalīdiem, izņemot personas, kuru invaliditātes cēlonis ir nelaimes gadījums darbā vai arodslimība vai kurām vecuma pensija (arī citas valsts vecuma pensija), ja regulā Nr.883/2004 vai Saeimas apstiprinātajos starptautiskajos līgumos nav noteikts citādi, piešķirta pirms minētā vecuma sasniegšanas. Pievēršoties invaliditātes apdrošināšanai.[[10]](#footnote-10)
3. Gadījumā, ja invaliditātes cēlonis ir nelaimes gadījums darbā vai arodslimība, atlīdzību par darbspēju zaudējumu piešķir un izmaksā saskaņā ar likumu "Par obligāto sociālo apdrošināšanu pret nelaimes gadījumiem darbā vai arodslimībām". Apdrošināšanas atlīdzību ir iespēja saņemt personām, kuras ir darba tiesiskajās attiecībās neatkarīgi no šo attiecību ilguma.

Gadījumā, ja persona līdz pilngadībai iegūst invaliditāti (bet nav darba tiesiskajās attiecībās), līdz pilngadības sasniegšanai tiek izmaksāta "Piemaksa pie ģimenes pabalsta par bērnu invalīdu" vienam no vecākiem. Pilngadībai iestājoties, tiek piešķirts sociālā nodrošinājuma pabalsts pašai personai ar invaliditāti. Ja persona ir darba tiesiskajās attiecībās un ar apdrošināšanas stāžu vismaz 36 mēneši, tā var pieprasīt invaliditātes pensiju.

Gadījumā, ja persona ir nepilngadīga un darba tiesiskajās attiecībās nelaimes gadījuma darbā dēļ iegūst invaliditāti ar noteiktu darbspējas zaudējumu, tiek piešķirta apdrošināšanas atlīdzība atkarībā no veiktajām sociālās apdrošināšanas iemaksām. Līdz pilngadībai atlīdzību izmaksā vienam no vecākiem, pēc pilngadības – pašai personai ar invaliditāti.

## 2.3. Eiropas Sociālā fonda atbalsta instrumenti

Atbalsts no ES fondiem būtu kā noteikta laika atbalsts DVB mācību sistēmā iesaistītajiem audzēkņiem un darba devējiem, lai daļēji mazinātu ar DVB mācībām saistītās izmaksas.

Saskaņā ar IZM sniegto informāciju par ES fondu 2014.-2020.gadā paredzētajiem pasākumiem DVB mācību ieviešanai, plānoto finansējumu, kā arī plānoto audzēkņu iesaisti, ES fondu 2014.-2020.gada plānošanas periodā darbības programmas *Izaugsme un nodarbinātība* ietvaros[[11]](#footnote-11) ir paredzēts specifisks atbalsta mērķis, kas ietver DVB mācību ieviešanu. Specifiskais atbalsta mērķis 8.5.1 „Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” (**SAM 8.5.1.**) tiek iedalīts sīkāk atbalstāmās darbībās:

1. DVB mācību un māceklības īstenošana, t.sk. audzēkņu apdrošināšanas izdevumus, izdevumus par individuālajiem drošības līdzekļiem un transporta un dienesta viesnīcas izdevumu kompensācijas izmaksas audzēknim un kompensācija uzņēmējam par DVB mācību nodrošināšanu;
2. mācību prakses īstenošana pie darba devēja uzņēmumā, t.sk. audzēkņu apdrošināšanas izdevumus, izdevumus par individuālajiem drošības līdzekļiem un transporta un dienesta viesnīcas izdevumu kompensācijas izmaksas audzēknim un kompensācija uzņēmējam par kvalifikācijas prasībām atbilstošas mācību prakses nodrošināšanu, nodrošinot t.sk. uzņēmējdarbības un e-prasmju apguvi.

Indikatīvais šī atbalsta mērķa uzsākšanas laiks ir 2016.gada 1.ceturksnis, paredzot, ka šī ceturkšņa ietvaros tiks uzsākta atlase, gan noslēgts līgums par projekta īstenošanu. Kopējais SAM 8.5.1. atbalsta darbības iznākuma rādītāju sasniegšanai paredzētais finansējums veido 21 937 153 eiro, kur indikatīvi pasākumiem, kas saistīti ar DVB mācību ieviešanu, paredzēti 10 968 576 eiro. SAM 8.5.1. ietvaros DVB mācībās vai māceklībā ESF atbalsta ietvaros līdz 2023.gadam tiks iesaistīti 3150 audzēkņi. Tādējādi paredzot, ka SAM 8.5.1. finansējuma ietvaros varēs atbalstīt vidēji 450 audzēkņus DVB mācībās vai māceklībā katru gadu, starpposmā uz 2018.gadu, paredzot iesaistīt 1260 audzēkņus. Iespējamie finansējuma saņēmēji un sadarbības partneri: LDDK, VISC, LBAS, LTRK, PII, pašvaldības, Latvijas amatniecības kamera.

ES fondu līdzekļus uzņēmēju motivācijas paaugstināšanai iesaistīties DVB mācību īstenošanā, būtu lietderīgi izmantot darbaudzinātāju (mentoru) samaksas segšanai, atbalstam sākotnējās pedagoģiskās kvalifikācijas iegūšanai vai profesionālās kapacitātes paaugstināšanai, akreditācijai nepieciešamo dokumentu sagatavošanai u.tml. ieguldījumiem.

Lai nodrošinātu profesionālās izglītības atbilstību darba tirgus prasībām, paaugstinātu tās pievilcību, kā arī nostiprinātu sadarbību ar sociālajiem partneriem un kopumā sekmētu stratēģijas „ES 2020” mērķu īstenošanu, nepieciešams turpināt iesāktās reformas. Darbības programmas „Izaugsme un nodarbinātība” 8.5.2. specifiskā atbalsta mērķa “Nodrošināt profesionālās izglītības atbilstību Eiropas kvalifikācijas ietvarstruktūrai” (turpmāk – SAM) ietvaros plānots atbalsts:

* 1. nozaru kvalifikāciju sistēmas pilnveidei, atbalstot nozaru izpēti un nozaru kvalifikāciju struktūru pilnveidi, profesiju standartu un profesionālās kvalifikācijas prasību izstrādi, lai nodrošinātu vienoto Eiropas profesionālās izglītības kvalitātes rādītāju ieviešanai un atzīšanai, modulāro profesionālās izglītības programmu un profesionālās kvalifikācijas eksāmenu satura un vērtēšanas metodikas izstrādi atbilstoši Latvijas kvalifikācijas ietvarstruktūrai un mainīgajām darba tirgus prasībām;
  2. modulāro profesionālās izglītības programmu ieviešanai, tai skaitā to atbilstības izvērtēšanai atbilstoši Eiropas kvalifikācijas ietvarstruktūrai, atbalstot mūžizglītības un profesionālo kompetenču programmu nodrošināšanu, katrā modulārā profesionālās izglītības programmā iekļaujot moduļus („iniciatīva un uzņēmējdarbība”, „sabiedrības un cilvēka drošība” (t.sk. veselības izglītība), „informācijas un komunikācijas tehnoloģijas”, ”sociālās un pilsoniskā prasmes”, „valodas, kultūras izpratne un izpausme”) vai integrējot profesionālajā saturā;
  3. mācību līdzekļu, tai skaitā digitālo mācību līdzekļu, t.sk simulāciju un metodisko materiālu, kā arī novērtēšanas materiālu un darba vidē balstītas profesionālās izglītības ieviešanai, izstrādei un atbilstības Eiropas kvalifikācijas ietvarstruktūrai izvērtēšanai;

Lai veicinātu HP “Vienlīdzīgas iespējas” ieviešanu mācību līdzekļu un metodisko materiālu izstrādē, tiks veicināta izpratne par vienlīdzīgām iespējām neatkarīgi no dzimuma, jo īpaši, kas attiecas uz profesionālās studiju jomas vai profesijas izvēli, tādā veidā mazinot darba tirgus segregāciju pēc dzimuma.

SAM ietvaros plānots sasniegt šādus iznākuma rādītājus;

1. izstrādāti 160 profesijas standarti un/vai profesionālās kvalifikācijas prasības;
2. izstrādātas un ieviestas modulārās profesionālās izglītības programmas 184 profesionālajām kvalifikācijām; nodrošinot to izstrādi saskaņā ar vadlīnijām par Eiropas kvalitātes nodrošināšanas ietvarstruktūru un vienoto profesionālās izglītības kvalitātes novērtēšanas rādītāju (EQAVET) izmantošanu profesionālās izglītības kvalitātes nodrošināšanai;
3. nodrošināta 80 mācību līdzekļu, tai skaitā digitālo mācību līdzekļu izstrāde, izdošana un simulāciju iegāde;
4. izstrādāts profesionālās kvalifikācijas eksāmenu saturs 210 profesionālajām  kvalifikācijām, nodrošinot tos atbilstoši Eiropas kvalitātes nodrošināšanas ietvarstruktūrai  un vienotajiem profesionālās izglītības kvalitātes novērtēšanas rādītājiem (EQAVET).

Minētā SAM ietvaros atbalsts nozaru kvalifikāciju sistēmu izstrādei un ieviešanai tiks veikts ņemot vērā ES fondu 2007.–2013.gadam plānošanas perioda darbības programmas „Cilvēkresursi un nodarbinātība” 1.2.1.1.1.apakšaktivitātes “Nozaru kvalifikāciju sistēmas izveide un profesionālās izglītības pārstrukturizācija” projekta ietvaros sasniegtos rezultātus un SAM īstenošanas rezultātā tiks pabeigta nozaru kvalifikāciju sistēmu izstrāde. Kopumā SAM īstenošanai pieejamais kopējais attiecināmais finansējums ir 12 936 510 eiro, tai skaitā ESF finansējums –10 996 033 eiro, valsts budžeta finansējums –1 940 477 eiro. SAM plānots īstenot vienā atlases kārtā no 2015.gada 31.septembra līdz 2020.gada 31.decembrim.

“2014.-2020.gada ES fondu plānošanas periodā Darbības programmas “Izaugsme un nodarbinātība” **8.5.3. SAM** „Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” ietvaros paredzēts sniegt atbalstu 5 775 reizes nodarbinātām personām atbalstāmā mērķa ietvaros četras atbalstāmās aktivitātes, kuru īstenošanai paredzēts finansējums 6 490 095 eiro apmērā.

8.5.3. Specifiskā atbalsta mērķa grupa ir profesionālo izglītības iestāžu pedagogi, prakses vadītāji, amata meistari, profesionālās izglītības iestāžu administrācija, nozaru pārstāvji.

8.5.3.SAM ietvaros plānotās indikatīvās atbalstāmās darbības:

1. atbalsta pasākumi profesionālās izglītības iestāžu efektīvas pārvaldības principu īstenošanai:
   1. atbalsts profesionālās izglītības iestāžu attīstības stratēģiju aktualizācijā un cilvēkresursu attīstības plāna izstrādē;
   2. profesionālās izglītības iestāžu administrācijas un Konventa pārstāvju profesionālās pilnveides pasākumi, tajā skaitā cilvēkresursu un stratēģiskajā plānošanā, andragoģijā, sadarbības ar darba devējiem veicināšanā, administratīvo un vadības kompetenču pilnveidē un digitālajā pratībā;
2. profesionālā izglītībā iesaistīto pedagogu, prakses vadītāju un amata meistaru vispārējo pamatprasmju un profesionālo prasmju pilnveide, tajā skaitā pedagoģiskās kompetences attīstīšana prakšu, darba vidē balstīto mācību vadītājiem un amata meistariem;
3. atbalsta pasākumi mentoringa procesam, nodrošinot profesionālajā izglītībā iesaistīto pedagogu, profesionālās izglītības iestāžu administrācijas, prakses vadītāju un amata meistaru profesionālo pilnveidi stažēšanās pasākumos uzņēmumos un organizācijās Latvijā un citās Eiropas Savienības dalībvalstīs, kā arī jauno pedagogu pedagoģijas un vadības prasmju praktiskas izmantošanas atbalstu;
4. atbalsta pasākumi nozaru pārstāvjiem kapacitātes celšanai profesionālās izglītības kvalitātes novērtēšanā un eksaminācijā;
5. projekta vadība un īstenošanas nodrošināšana;
6. informācijas un publicitātes pasākumi par projekta īstenošanu.

SAM 8.5.3 īstenošanā jānodrošina šādu rādītāju izpilde:

* **Iznākuma rādītājs:** Nodarbinātas personas, kas saņēmušas ESF atbalstu mācībām (pedagogi, administratori, prakses vadītāji, amata meistari, nozaru pārstāvji) – 5775 personas (5775 iesaistes reizes)
* **Rezultāta rādītājs:** Kvalifikāciju ieguvušo personu skaits pēc dalības ESF apmācībās profesionālās kompetences pilnveidei (pedagogi, administratori, prakses vadītāji un amata meistari, nozares pārstāvji, kas pilnveidojuši profesionālo kompetenci) – 4428 personas”

Attiecībā uz **SAM 8.3.5** „Uzlabot pieeju karjeras atbalstam izglītojamajiem vispārējās un profesionālās izglītības iestādēs”, jāatzīmē, ka karjeras atbalstam ir jābūt pieejamam jau agrāk – pamatskolā, lai savlaicīgi mudinātu izglītojamos orientēties uz profesionālo izglītību. Lai nodrošinātu karjeras atbalsta ieviešu pēc iespējas efektīvākā veidā, IZM izstrādāja “Karjeras izglītības īstenošanas plānu valsts un pašvaldību vispārējās un profesionālās izglītības iestādēs 2015.-2020.gadam”, kas tika izsludināts Valsts sekretāru sanāksmē 2015.gada 4.jūnijā (VSS-626, 22 19§). Plānā ir noteikti karjeras izglītības attīstības politikas pamatprincipi, mērķi un rīcības virzieni attiecīgo karjeras atbalsta pasākumu ieviešanai vispārējās un profesionālās izglītības izstādēs, iekļaujot analīze par optimālāko atbalsta ieviešanas mehānismu un karjeras pasākumu ieviešanas aprakstu. Savukārt, augstākās izglītības iestādēs studējošo atbalsta sistēmas pārskatīšana kā nākošais augstākās izglītības finansēšanas reformas solis plānota 2016.gadā.

Karjeras atbalsta ieviešanas mērķa sasniegšana būtu ciešāk sasaistāma ar profesionālās izglītības prestiža paaugstināšanu un agrīnu profesionālo orientāciju. Lai rezultatīvais rādītājs precīzāk raksturotu karjeras atbalsta pieejamību, tas būtu nosakāms nevis izglītības iestāžu izteiksmē, bet gan izglītojamo, kuri saņēmuši karjeras konsultācijas un atbalstu, izteiksmē. Lai gan arī tādā gadījumā karjeras atbalsts tiešu atbalstu DVB mācību ieviešanā nesniegs, tam ir būtiska nozīme kopējā profesionālās izglītības prestiža paaugstināšanā. Atbalsta karjeras izglītības attīstībai un pakalpojumu pieejamības paplašināšanai vispārējā un profesionālajā izglītībā visā Latvijā tiks sniegts, piemērojot šādus galvenos principus:

1. Karjeras izglītības un karjeras attīstības atbalsta pasākumi izglītojamajiem ir pieejami izglītības iestādē;
2. Karjeras izglītības un karjeras attīstības atbalsta pasākumus nodrošina izglītības iestādes atbilstoši sagatavots personāls, ja nepieciešams, piesaistot kvalificētus karjeras konsultantus;
3. Karjeras izglītības un karjeras attīstības atbalsta pasākumi tiek īstenoti sadarbībā ar vietējo kopienu un darba devējiem.

Lai nodrošinātu daudzveidīgu karjeras attīstības atbalsta pakalpojumu pieejamību izglītības sistēmas ietvaros, plānots pilnveidot informatīvos resursus par izglītības iespējām un darba pasauli un metodisko bāzi karjeras atbalsta personāla vajadzībām, nodrošināt pedagogu karjeras konsultantu kvalifikācijas ieguvi un tālākizglītību, nodrošināt daudzveidīgu pasākumu kopumu karjeras vadības prasmju apguvei izglītojamajiem vispārējās un profesionālās izglītības iestādēs, kā arī īstenot citus karjeras atbalsta pasākumus sadarbībā ar darba devējiem, t.sk. sadarbībā ar augstskolām un profesionālās izglītības iestādēm skolēnu motivācijas un intereses par dabaszinātnēm un inženierzinātnēm palielināšanai, kā arī lai mazinātu profesiju stereotipus un paaugstinātu jauniešu motivāciju apgūt profesijas, kurās vērojams darbaspēka trūkums. Ir paredzēts nodrošināt karjeras virziena izvēles pasākumus jauniešiem, t.sk. profesiju un darba vērošanas pasākumus, karjeras dienas/nedēļas, profesiju piemēru demonstrēšanu un iemēģināšanu sadarbībā ar darba devējiem.

VIAA sadarbībā ar VISC 2016.gadā uzsāks un turpinās līdz 2020.gadam nacionālo profesionālās meistarības konkursu organizēšanu profesionālās izglītības iestāžu izglītojamajiem. Nacionālo jauno profesionāļu meistarības konkursu mērķis - popularizēt profesionālās izglītības vērtību apzinātas karjeras virziena izvēlei, demonstrēt tās atbilstību darba pasaules vajadzībām, motivēt jauniešus izvēlēties apgūt profesionālās kvalifikācijas pēc pamatizglītības ieguves. Savukārt, profesiju paraugdemonstrējumi ļaus vispārizglītojošo skolu izglītojamiem klātienē vērot un iemēģināt dažādo profesiju darba paņēmienus, lai labāk izprastu savu profesionālo piemērotību, bet profesionālās izglītības iestāžu izglītojamiem veicināt motivāciju veidot karjeru izvēlētajā nozarē un konkurētspēju darba tirgū.

Laika periodā 2015.-2020. gadam tiks turpināta konkursantu sagatavošana un dalības nodrošināšana starptautiskajos jauno profesionāļu meistarības konkursos ar mērķi veicināt profesionālās izglītības pievilcību, piesaistīt profesionālajai izglītībai jauniešus un vairot profesionālās izglītības iestāžu izglītojamo un absolventu, kā arī profesionālās izglītības sistēmas konkurētspēju starptautiskajā līmenī.

# 

# 3. Atbalsta pasākumu fiskālās ietekmes izvērtējums

## 3.1. Ietekme uz darba vidē balstītās mācībās iesaistīto audzēkņu skaitu

Viens no būtiskākajiem elementiem, kas ietekmē atbalsta pasākumu kopējās izmaksas ir DVB apmācībā iesaistīto audzēkņu skaits. Vienlaikus katrā no atbalsta modeļiem audzēkņu skaits var būt atšķirīgs, ņemot vērā gan audzēkņu, gan komersantu vēlmi iesaistīties DVB apmācībās. Jāatzīmē, ka pašlaik viens no būtiskākajiem identificētajiem riskiem/šķēršļiem sekmīgai DVB apmācību ieviešanai ir nepietiekamais prakses vietu piedāvājums. Ņemot vērā to, neskatoties uz jauniešu vēlmi iesaistīties DVB mācību sistēmā, būtu ierobežotas iespējas uzņemt tos visus.

Audzēkņu skaits DVB mācību sistēmā vērtēts kontekstā ar kopējo audzēkņu skaitu profesionālajā izglītībā, kā arī ņemot vērā demogrāfijas tendences. Latvijas kopējais audzēkņu skaits profesionālajā izglītībā 2014./2015. mācību gadā bija 29,9 tūkst. audzēkņi. Vienlaikus paredzams, ka pamatizglītības absolventu turpmākās izglītības izvēle par labu profesionālajai izglītībai ir cieši saistītas ar sekmīgu DVB apmācības sistēmas ieviešanu.

Ņemot vērā komersanta izdevumus un administratīvo slogu DVB apmācību īstenošanai, vislielākais piedāvāto prakšu skaits un attiecīgi DVB apmācībā uzņemamo audzēkņu skaits sagaidāms stipendiju modeļa ieviešanas gadījumā. Savukārt viszemākais audzēkņu skaits paredzams ieviešot minimālās diferencētas algas modeli, kas galvenokārt saistāms ar augstāku minimālo izdevumu slieksni (puse no minimālās algas), kā arī lielāku nodokļu un administratīvo slogu.[[12]](#footnote-12)

3.1.tabula

**Audzēkņu skaits profesionālajā izglītībā**

|  |  |  |  |  |  |  |
| --- | --- | --- | --- | --- | --- | --- |
|  | Stipendijas modelis | | Diferencētās minimālās algas modelis | | Nodokļu atlaides modelis | |
|  | **2020** | **2030** | **2020** | **2030** | **2020** | **2030** |
| Kopējais audzēkņu skaits profesionālajā izglītībā, tūkst. | 34,0 | 34,6 | 28,9 | 29,5 | 30,4 | 31,1 |
| t.sk. audzēkņu skaits DVB apmācībā, tūkst. | 6,8 | 10,4 | 3,5 | 5,3 | 4,9 | 7,5 |
| Audzēkņu skaits DVB apmācībā pret kopējo audzēkņu skaitu profesionālajā izglītībā, % | 20 | 30 | 12 | 18 | 16 | 24 |
| Pamatizglītību beigušie, kas turpina apmācības profesionālajā izglītībā, % no kopējā pamatizglītību beigušo skaita | 50 | 50 | 38 | 38 | 42 | 42 |

Sagaidāms, ka DVB apmācībā esošo audzēkņu skaits pie visiem atbalsta modeļiem varētu pieaugt līdz 2024. gadam, kam sekos neliels samazinājums, ko ietekmēs demogrāfijas tendences. Audzēkņu skaits varētu atsākt palielināties 2028. gadā, augstāko punktu sasniedzot 2030. gadā.

3.1. attēls

**DVB apmācībā iesaistīto audzēkņu skaits**

Kopumā stipendijas atbalsta modeļa ieviešanas gadījumā DVB mācībās līdz 2030. gadam varētu būt iesaistīti visvairāk DVB mācību audzēkņi - aptuveni 10,4 tūkstoši, kas ir 30% no kopējā PII audzēkņu skaita tajā laikā. Nodokļu atlaides modeļa gadījumā sasniegtais īpatsvars 2030.gadā varētu būt 23,7%, bet diferencētās minimālās algas modelī - 17,9%.

## 3.2. Ietekme uz valsts kopbudžetu

Vērtējot atbalsta pasākumu fiskālo ietekmi uz valsts budžetu, analizēta ietekme gan vidējā termiņā – līdz 2020. gadam, gan arī ilgtermiņā – periodā no 2021.gada līdz 2030. gadam. Fiskālās ietekmes novērtējums balstīts uz aprēķiniem par DVB mācībās iesaistīto audzēkņu un absolventu skaitu katrā no atbalsta modeļiem. Tāpat vērtēta atbalsta modeļu tiešā un netiešā ietekme uz valsts budžetu, t.i., vērtēti izdevumi un ieņēmumi, kas tiešā veidā saistīti ar atbalsta modeļu ieviešanu, kā arī nākotnes ieņēmumi un izdevumi, kuri var rasties no DVB mācību absolventu augstākas konkurētspējas darba tirgū – augstākas nodarbinātības un darba samaksas.

Analīzē ņemtas vērā EM un FM makroekonomiskās attīstības prognozes, darba grupas un nozaru ekspertu viedoklis, kā arī darba devēju un audzēkņu aptauju dati.

Fiskālā ietekme uz valsts budžetu vērtēta trīs kategorijās – ietekme uz valsts pamatbudžetu, ietekme uz valsts speciālo budžetu un pašvaldību budžetu. Ietekme vērtēta, salīdzinot ar situāciju bez DVB mācību atbalsta modeļu ieviešanas profesionālajā izglītībā (bāzes modelis).

Saskaņā ar novērtējumu, visu atbalsta modeļu ieviešana gan vidējā, gan ilgtermiņā rada pozitīvu efektu uz valsts budžetu, kas galvenokārt saistīts ar DVB mācību absolventu augstāku nodarbinātību un ienākumiem darba tirgū, kas pozitīvi ietekmē valsts speciālo budžetu un pašvaldību budžetu lielāku darbaspēka nodokļu ieņēmumu veidā. **Vidējā termiņā** caurmērā lielāki ieņēmumi valsts budžetā paredzami ieviešot diferencētās minimālās algas modeli, tā kā tas paredz minimālā apliekamā ienākuma ieviešanu audzēkņiem (puse no minimālās algas) jau DVB mācību laikā. Tomēr raugoties **ilgtermiņā,** ņemot vērā lielāku DVB mācību absolventu skaitu, ieguvumi budžetā ir būtiski lielāki, ieviešot stipendijas modeli.

3.2.tabula

**Atbalsta modeļu fiskālā ietekme uz valsts budžetu līdz 2030. gadam\***rezultāti diskontēti (diskonta likme 4%), milj. EUR

|  |  |  |  |  |  |  |
| --- | --- | --- | --- | --- | --- | --- |
|  | Stipendijas modelis | | Diferencētās minimālās algas modelis | | Nodokļu atlaides modelis | |
|  | **2016.-2020.** | **2021.-2030.** | **2016.-2020.** | **2021.-2030.** | **2016.-2020.** | **2021.-2030.** |
| **Valsts pamatbudžets** |  |  |  |  |  |  |
| DVB administratīvās izmaksas (transports, dzīvošana, iestāžu materiāli, administratīvo darbinieku algas) | -2,3 | -6,8 | -2,1 | -5,1 | -2,5 | -6,3 |
| Papildus IIN ieņēmumi (daļa no IIN (20%)) | 0,5 | 4,4 | 0,5 | 2,6 | 0,5 | 3,1 |
| Apdrošināšanas izmaksas | -0,5 | -1,8 | -0,2 | -0,6 | -0,3 | -0,9 |
| **Ietekme uz valsts pamatbudžetu** | **-2,3** | **-4,2** | **-1,8** | **-3,1** | **-2,3** | **-4,1** |
| **Valsts speciālais budžets** |  |  |  |  |  |  |
| Potenciālie bezdarba pabalsti (9 mēneši pēc DVB absolvēšanas) | 0,0 | 0,0 | -0,1 | -0,8 | -0,3 | -1,8 |
| Ieņēmumi (VSAOI no paaugstinātas darba algas un produktivitātes, darba dzīvē) | 4,5 | 38,5 | 5,3 | 26,9 | 4,1 | 27,2 |
| **Ietekme uz valsts speciālo budžetu** | **4,5** | **38,5** | **5,2** | **26,1** | **3,8** | **25,4** |
| **Pašvaldību budžets** |  |  |  |  |  |  |
| DVB administratīvās izmaksas (transports, dzīvošana, iestāžu materiāli, administratīvo darbinieku algas) | -0,4 | -1,1 | -0,3 | -0,8 | -0,4 | -1,0 |
| Papildus IIN ieņēmumi (daļa no IIN (80%)) | 2,1 | 17,8 | 1,8 | 10,4 | 1,8 | 12,6 |
| **Ietekme uz pašvaldību budžetu** | **1,7** | **16,7** | **1,5** | **9,6** | **1,4** | **11,6** |
| **KOPĒJĀ FISKĀLĀ IETEKME** | **3,9** | **51,0** | **4,9** | **32,6** | **2,9** | **32,9** |

\*Ņemot vērā audzēkņu skaitu katrā no atbalsta modeļiem (sk. 3.1. apakšnodaļu).

Vērtējot ietekmi sadalījumā pēc budžeta veida, visu atbalsta pasākumu ieviešana negatīvi ietekmē **valsts pamatbudžetu**, ko ietekmē valsts pamatbudžeta finansētās atbalsta pasākumu administrēšanas izmaksas. Vislielākie zaudējumi valsts pamatbudžetā ir paredzami, ieviešot stipendijas modeli. Neskatoties uz to, ka papildus IIN ieņēmumi stipendijas modelī ir visaugstākie, šo negatīvo ietekmi iespaido lielāks DVB apmācībā iesaistīto audzēkņu skaits, nekā tas ir citos atbalsta modeļos, kā rezultātā, ir augstākas kopējās audzēkņu transporta, dzīvošanas un apdrošināšanas izmaksas (minētās izmaksas attiecināmas tikai uz valsts PII iestādēm). Papildus stipendijas modelī DVB apmācībā esošais audzēknis papildus jāapdrošina ar apdrošināšanu pret nelaimes gadījumiem, kas šajā modelī paaugstina arī apdrošināšanas izmaksas.

Sagaidāms, ka lielākais ieguvums no atbalsta pasākumu ieviešanas būtu **valsts speciālajam budžetam.** Galvenokārt ietekmi uz valsts speciālo budžetu atstāj VSAOI papildus ieņēmumi, kas sastāv no papildus ieņēmumiem DVB mācību laikā, kā arī pēc DVB mācību beigšanas (VSAOI papildus ieņēmumi parāda to, kāda ir ieņēmumu starpība atbalsta modeļos pret bāzes modeli). Papildus nelielu ietekmi uz valsts speciālo budžetu veido potenciālie bezdarbnieku pabalsti, kas varētu tikt maksāti brīdī, kad audzēknis absolvē DVB apmācības, bet neturpina darbu uzņēmumā un nevar atrast darbu. Ņemot vērā DVB mācību audzēkņu un absolventu skaitu katrā no atbalsta modeļiem, vislielākie ieņēmumi valsts speciālajā budžetā paredzami, ieviešot stipendiju atbalsta modeli.

Ietekmi uz **pašvaldību budžetu** atstāj DVB administratīvo izmaksu daļa, kas attiecināma uz pašvaldības PII un papildus IIN ieņēmumu daļu (80% no kopējiem papildus IIN ieņēmumiem). Visu atbalsta modeļu ieviešana vidējā un ilgtermiņā atstāj pozitīvu ietekmi uz pašvaldību budžetu.

Analizējot atbalsta pasākumu izmaksas un ieguvumus valsts budžetā uz vienu DVB apmācībā iesaistīto audzēkni, lielāki budžeta ieguvumi gan vidējā, gan ilgtermiņā paredzami ieviešot diferencētās minimālās algas modeli. Neskatoties, ka diferencētās minimālās algas modeļa administrēšanas izmaksas uz vienu audzēkni ir visaugstākās, salīdzinot ar stipendijas un nodokļu atlaides modeļiem, darbaspēka nodokļu ieņēmumi no audzēkņiem izmaksātās atlīdzības DVB mācību laikā atsver šīs izmaksas. Tikmēr stipendijas modeļa gadījumā, uzņēmuma izmaksātā stipendija audzēknim prakses laikā netiek aplikta ar darbaspēka nodokļiem, tāpēc budžeta ieņēmumi šajās pozīcijās vidējā termiņā ir mazāki nekā abos pārējos atbalsta modeļos. Vienlaikus stipendijas modelī paredzamas zemākas administratīvās izmaksas, kas ilgtermiņā atsver neiegūtos nodokļu ieņēmumus no audzēkņiem prakses laikā. Ilgtermiņā ieguvumi no stipendijas modeļa ieviešanas uz vienu audzēkni var pārsniegt ieguvumus no nodokļu atlaižu modeļa ieviešanas.

3.3.tabula

**Atbalsta modeļu fiskālā ietekme valsts budžetā uz vienu audzēkni līdz 2030. gadam\***rezultāti diskontēti (diskonta likme 4%), EUR

|  |  |  |  |  |  |  |
| --- | --- | --- | --- | --- | --- | --- |
|  | Stipendijas modelis | | Diferencētās minimālās algas modelis | | Nodokļu atlaides modelis | |
|  | **2016.-2020.** | **2021.-2030.** | **2016.-2020.** | **2021.-2030.** | **2016.-2020.** | **2021.-2030.** |
| **Valsts pamatbudžets** |  |  |  |  |  |  |
| DVB administratīvās izmaksas (transports, dzīvošana, iestāžu materiāli, administratīvo darbinieku algas) | -457 | -299 | -816 | -440 | -681 | -385 |
| Papildus IIN ieņēmumi (daļa no IIN (20%)) | 105 | 195 | 176 | 223 | 126 | 191 |
| Apdrošināšanas izmaksas | -104 | -79 | -69 | -53 | -69 | -53 |
| **Ietekme uz valsts pamatbudžetu** | **-456** | **-183** | **-709** | **-270** | **-624** | **-247** |
| **Valsts speciālais budžets** |  |  |  |  |  |  |
| Potenciālie bezdarba pabalsti (9 mēneši pēc DVB absolvēšanas) | 0 | 0 | -53 | -67 | -87 | -111 |
| Ieņēmumi (VSAOI no paaugstinātas darba algas un produktivitātes darba dzīvē) | 913 | 1685 | 2017 | 2305 | 1124 | 1657 |
| **Ietekme uz valsts speciālo budžetu** | **913** | **1685** | **1964** | **2238** | **1037** | **1546** |
| **Pašvaldību budžets** |  |  |  |  |  |  |
| DVB administratīvās izmaksas (transports, dzīvošana, iestāžu materiāli, administratīvo darbinieku algas) | -74 | -49 | -133 | -72 | -111 | -63 |
| Papildus IIN ieņēmumi (daļa no IIN (80%)) | 422 | 779 | 703 | 890 | 504 | 765 |
| **Ietekme uz pašvaldību budžetu** | **348** | **730** | **570** | **818** | **393** | **702** |
| **KOPĒJĀ FISKĀLĀ IETEKME** | **805** | **2232** | **1825** | **2786** | **806** | **2001** |

\*Ņemot vērā audzēkņu skaitu katrā no atbalsta modeļiem (sk. 3.1. apakšnodaļu).

Vienlaikus jāņem vērā, ka aprēķini veikti balstoties uz DVB apmācībā iesaistīto audzēkņu skaitu katrā no atbalsta modeļiem, tomēr atsevišķas izmaksu pozīcijas, kas saistītas ar atbalstu pasākumu ieviešanu un uzturēšanu, ir fiksētas un nav atkarīgas no audzēkņu skaita sistēmā, piemēram, DVB mācībās iesaistīto audzēkņu reģistra izveide un uzturēšana. Tādejādi pie zemākas audzēkņu iesaistes faktiskie budžeta izdevumi uz audzēkni var pārsniegt ieņēmumus.

***ES fondu atbalsta instrumentu ietekme***

Lai atslogotu valsts un pašvaldību budžetu no izdevumiem, kas saistīti ar atbalsta pasākumu ieviešanu un uzturēšanu, daļu izdevumu iespējams segt no ES fondu līdzekļiem. Galvenie atbalsta pasākumu finansēšanas avoti ir darbības programmas "Izaugsme un nodarbinātība" specifiskais atbalsta mērķis kvalificētu profesionālās izglītības iestāžu audzēkņu skaita pēc to dalības darba vidē balstītās mācībās vai mācību praksē uzņēmumā palielināšana (8.5.1.SAM).


ES fondu līdzekļi SAM 8.5.1. ietvaros plānoti 2016. – 2022.gadam, un ar tiem būs iespējams segt daļu no izmaksām, kas radušās DVB mācībās.

Attiecībā uz DVB mācību izmaksām, kas ilgtermiņā paredzētas no valsts vai pašvaldību līdzekļiem, no ES fondiem būtu iespējams segt transporta un dzīvesvietas izmaksas un civiltiesiskās un nelaimes gadījumu apdrošināšanas izmaksas.

3.2. attēls

**ES fondu ietekme uz budžeta izdevumiem periodā no 2016. -2022. gadam**

kopējie budžeta izdevumi, diskontēti (likme 4%), milj. EUR



Papildus tam valstij jārēķinās ar tādām izmaksām, kā potenciālie bezdarba pabalsti, administratīvās izmaksas iestādēm, taču tās no ES fondiem finansētas netiks.

Līdz ar to indikatīvi esošajos atbalsta modeļos atbalsts no ES fondiem varētu būt 0,45 milj. eiro par DVB mācību audzēkņu apdrošināšanu un 0,55 milj. eiro par audzēkņu transporta un dzīvošanas izdevumiem. Kopumā no valsts vai pašvaldību budžeta ar struktūrfondu līdzekļiem būtu iespējams ietaupīt 1 milj. eiro.

## 3.3. Ietekme uz tautsaimniecību

Analīzes mērķis ir noteikt plānotās ekonomiskās izmaksas un ieguvumus gan tiešajiem, gan netiešajiem DVB mācību sistēmas labuma saņēmējiem, tai skaitā sabiedrībai kopumā un it īpaši DVB mācību īstenošanā iesaistītajiem uzņēmumiem. Ietekmes aprēķināšanā izmantoti šādi faktori:

***Ietekme uz audzēkņu/absolventu ienākumiem***

Ekonomisko aplēšu ietvaros tika aprēķināti potenciālie ieņēmumi, ko iegūst profesionālās izglītības audzēkņi DVB mācību laikā, izvērtējot neto atlīdzību. Bāzes modelī tiek pieņemts, ka PII audzēkņi par mācībās pavadīto laiku darba samaksu vai papildu stipendiju nesaņem, savukārt DVB mācību atbalsta modeļos audzēkņi saņems darba samaksu vai stipendiju. Iegūtā starpība atspoguļos ietekmi uz PII audzēkņu ieņēmumiem profesionālās izglītības iegūšanas laikā. Ietekme var variēt atkarībā no katra ieviešanas modeļa un atkarībā no tā, kā tiks kompensēts audzēkņu darbs DVB mācību laikā – stipendija, darba samaksa, kombinēti vai tā netiks kompensēta.

Tāpat paredzams, ka DVB mācību formas ieviešana atstās ietekmi uz PII absolventu nākotnes ienākumiem. Jāatzīmē, ka speciālistiem ar profesionālo izglītību ir caurmērā augstāks atalgojums darba tirgū nekā tiem, kas ieguvuši vispārējo vidējo vai pamatizglītību (2010.gadā, saskaņā ar CSP Darba samaksas struktūras apsekojuma datiem, bruto darba samaksa iedzīvotājiem ar vispārējo vidējo izglītību bija 518 eiro, bet ar profesionālo izglītību – 538 eiro). Turklāt DVB mācību sistēmas ieviešana var mainīt pamatskolas absolventu izvēles proporciju, tādējādi palielinot to jauniešu skaitu, kas iegūst profesionālo izglītību.

3.4.tabula

**Audzēkņu ienākumi**rezultāti diskontēti (diskonta likme 4%), milj. EUR

|  |  |  |  |  |  |  |
| --- | --- | --- | --- | --- | --- | --- |
|  | Stipendijas modelis | | Diferencētās minimālās algas modelis | | Nodokļu atlaides modelis | |
|  | **2016.-2020.** | **2021.-2030.** | **2016.-2020.** | **2021.-2030.** | **2016.-2020.** | **2021.-2030.** |
| Papildus neto ienākumi DVB mācību audzēkņiem izglītības laikā | 13,8 | 56,3 | 7,3 | 28,3 | 10,0 | 39,6 |
| Papildus neto ienākums DVB mācību absolventiem patstāvīgā darba dzīvē | 9,2 | 78,9 | 4,3 | 29,3 | 6,2 | 47,2 |
| **KOPĒJĀ IETEKME UZ AUDZĒKŅIEM** | **23,0** | **135,2** | **11,6** | **57,6** | **16,2** | **86,8** |

*\* Saskaņā ar EM 2015.gada pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem*

Ietekme tiek aprēķināta no papildus neto ienākumu starpības starp atbalsta modeļiem (stipendijas modeli, diferencētās minimālās algas modeli un nodokļu atlaides modeli) un bāzes modeli (situācija, ja netiktu ieviesta DVB mācību sistēma) audzēkņu izglītības laikā, kā arī pēc absolvēšanas jau pastāvīgā darba vietā.

Aprēķinu rezultāti pamato to, ka no nākotnes paaugstinātajām darba samaksām stipendijas modelī un nodokļu atlaides modelī ir visaugstākais ieguvums, galvenokārt tas ir tāpēc, ka vairāk audzēkņu mācās DVB mācībās un, uzsākot darba gaitas pēc DVB apmācību beigšanas, saņem augstāku darba samaksu nekā PII absolventi bez DVB mācību pieredzes.

***Ietekme uz darba devējiem***

Ietekmes izvērtējumā uz darba devēju tiek pieņemts, ka visas DVB prakses vietas tiek izveidotas no jauna un izmaksas un ieguvumi darba devējiem ir uzskatāmi kā papildizmaksas vai papildieguvumi. Darba devējam iesaistoties DVB mācībās, rodas papildizmaksas, kas ir saistītas ar apmācāmo audzēkni. Šīs papildizmaksas ir: darbaudzinātāju izmaksas (papildus atalgojums darbaudzinātājiem), prakses vietu ierīkošanas izmaksas un audzēkņu izmaksas, kas saistītas ar stipendiju un atalgojuma izdevumiem prakses laikā.

Visos DVB mācību atbalsta modeļos, darbaudzinātāju un darba vietu ierīkošanas izmaksas variē attiecībā pret kopējo DVB audzēkņu skaitu. Stipendijas modelī šīs izmaksas ir visaugstākās, jo tiek pilnība īstenota izglītības politika un sasniegts augstākais audzēkņu skaits DVB apmācībās no visiem trijiem atbalsta modeļiem.

3.5.tabula

**Darba devēju ieguvumi un izdevumi[[13]](#footnote-13)**rezultāti diskontēti (diskonta likme 4%), milj. EUR

|  |  |  |  |  |  |  |
| --- | --- | --- | --- | --- | --- | --- |
|  | Stipendijas modelis | | Diferencētās minimālās algas modelis | | Nodokļu atlaides modelis | |
|  | **2016.-2020.** | **2021.-2030.** | **2016.-2020.** | **2021.-2030.** | **2016.-2020.** | **2021.-2030.** |
| Darbaudzinātāju izmaksas | -4,6 | -18,7 | -2,4 | -9,5 | -3,4 | -13,5 |
| Darba vietu ierīkošanas izmaksas | -3,0 | -11,8 | -1,5 | -6,1 | -2,2 | -8,6 |
| Audzēkņu izmaksas (alga, stipendija) | -7,2 | -29,3 | -4,9 | -19,2 | -6,0 | -24,0 |
| Ieguvumi uzņēmējiem no DVB mācību absolventu paaugstinātās efektivitātes | 15,5 | 115,2 | 8,5 | 58,8 | 11,6 | 82,8 |
| **IETEKME UZ DARBA DEVĒJIEM** | **0,7** | **55,4** | **-0,3** | **24,0** | **0,0** | **36,7** |

*\* Saskaņā ar EM 2015.gada pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem*

Vienīgie un lielākie ieguvumi uzņēmumiem rodas no tā, ka DVB apmācībā esošie audzēkņi paliek strādāt uzņēmumos un strādā efektīvāk nekā PII absolventi bez DVB mācību pieredzes. Ņemot vērā to, ka DVB mācību atbalsta modeļos ieguvums uzņēmumam no DVB absolventa paaugstinātās efektivitātes ir rēķināts, pieņemot to, ka DVB mācību absolvents strādās un mācīsies uzņēmumā vismaz divus gadus. Vienlaikus uzņēmumam ir iespēja gūt lielākus ieguvumus, ja DVB mācību audzēknis izlemj strādāt tajā pašā uzņēmumā ilgāk nekā divus gadus pēc PII absolvēšanas.

Darba devējiem visizdevīgākais ir stipendijas modelis, jo modeļa ieviešanas rezultātā tiek gūts visaugstākais ieguvums.

***ES fondu atbalsts darba devējiem***


Lai atslogotu darba devēju izdevumus, kas saistīti ar atbalsta pasākumu ieviešanu, daļu izdevumu iespējams segt no ES fondu līdzekļiem. Galvenie atbalsta pasākumu finansēšanas avoti ir darbības programmas "Izaugsme un nodarbinātība" specifiskais atbalsta mērķis kvalificētu profesionālās izglītības iestāžu audzēkņu skaita pēc to dalības darba vidē balstītās mācībās vai mācību praksē uzņēmumā palielināšana (8.5.1.SAM).

ES fondu līdzekļi SAM 8.5.1. ietvaros plānoti 2016. – 2022.gadam. Kopumā lielākā daļa no līdzekļiem paredzēti uzņēmumu atbalstam, nodrošinot finansējumu darbaudzinātājam, materiāliem, darba aizsardzības līdzekļiem (līdz pat ~90% no paredzētās summas).

3.3. attēls

**ES fondu ietekme uz darba devēju izdevumiem periodā no 2016. -2022. gadam**

kopējie izdevumi, diskontēti (likme 4%), milj. EUR



*\* Saskaņā ar EM 2015.gada pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem*

Attiecībā uz DVB mācību izmaksām, kas ilgtermiņā paredzētas no darba devēju līdzekļiem, no ES fondiem būtu iespējams segt darba materiālu, apģērba, individuālo aizsardzības līdzekļu, darbaudzinātāju izmaksas. Līdz ar to indikatīvi esošajos atbalsta modeļos atbalsts darba devējiem no ES fondiem varētu būt no vidēji 6,6 līdz 9,3 milj. eiro (atkarībā no atbalsta modeļa).

***Kopējā ietekme***

Vērtējot atbalsta modeļu ieviešanas kopējo ietekmi, apkopoti visi ieguvumi un izdevumi valsts budžetam, darba devējiem un audzēkņiem, DVB mācību laikā, kā arī pēc absolvēšanas pastāvīgā darba vietā.

No visiem atbalsta modeļiem visaugstākā kopējā atdeve paredzama ieviešot stipendiju atbalsta modeli, kas kopumā līdz 2030.gadam radītu papildus neto ienākumus ekonomikā 269,2 milj. eiro apmērā, tādējādi uz vienu valsts izdoto eiro (ņemot vērā visus valsts izdevumus) paredzama tīrā atdeve gandrīz 21 eiro.

Vienlaikus ieviešot nodokļu atlaides modeli, kopējie neto ienākumi varētu veidot 175,5 milj. eiro. Šajā gadījumā atdeve no viena valsts ieguldītā eiro pārsniegtu 15 eiro.

Salīdzinot ar pārējiem modeļiem, viszemākā atdeve paredzama diferencētās minimālās algas modelī. Ieviešot diferencētās minimālās algas modeli, tautsaimniecībā tiktu ģenerēti papildus 130,4 milj. eiro tīrie ienākumi, kas ir uz pusi mazāk nekā stipendijas modelī un par aptuveni 45 milj. eiro mazāk nekā nodokļu atlaižu modelī. Diferencētās algas modelī atdeve uz vienu valsts ieguldīto eiro varētu nedaudz pārsniegt 14 eiro.

3.6.tabula

**Atbalsta modeļu kopējā ietekme un atdeve**rezultāti diskontēti (diskonta likme 4%), milj. EUR

|  |  |  |  |  |  |  |
| --- | --- | --- | --- | --- | --- | --- |
|  | Stipendiju modelis | | Diferencētās minimālās algas modelis | | Nodokļu atlaides modelis | |
|  | **2016.-2020.** | **2021.-2030.** | **2016.-2020.** | **2021.-2030.** | **2016.-2020.** | **2021.-2030.** |
| Ietekme uz valsts budžetu | 3,9 | 51,0 | 4,9 | 32,6 | 2,9 | 32,9 |
| Ietekme uz darba devējiem | 0,7 | 55,4 | -0,3 | 24,0 | 0,0 | 36,7 |
| Audzēkņu ienākumi (neto) | 23,0 | 135,2 | 11,6 | 57,6 | 16,2 | 86,8 |
| **KOPĒJĀ IETEKME** | **27,6** | **241,6** | **16,2** | **114,2** | **19,1** | **156,4** |
| Valsts ieguldītā nauda | -3,2 | -9,7 | -2,6 | -6,5 | -3,2 | -8,2 |
| Atdeve uz 1 valsts ieguldīto eiro | 8,63 | 24,91 | 6,23 | 17,57 | 5,97 | 19,07 |

*\* Saskaņā ar EM 2015.gada pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem*

Jāatzīmē, ka būtisks kritērijs, vērtējot atbalsta modeļu kopējo ietekmi uz tautsaimniecību, ir DVB mācībās iesaistīto audzēkņu skaits. Jo lielāks audzēkņu skaits tiek iesaistīts DVB apmācībā, jo lielāks pozitīvais efekts sagaidāms tautsaimniecībā. Jāņem vērā, ka jebkuri pasākumi, kas veicina jauniešu interesi par profesionālo izglītību un to iesaisti DVB apmācībā, dod papildus pienesumu tautsaimniecībai, augstāku ienākumu un zemāka bezdarba riska veidā starp DVB mācību absolventiem darba dzīves garumā. Tāpat jāņem vērā netiešie efekti, kas saistīti ar šiem faktoriem – līdz ar augstāku DVB mācību absolventu nodarbinātību, valstij mazāk līdzekļu nākotnē būtu jāizdod par pabalstiem (piemēram, bezdarba gadījumā), zemāka ekonomiskā emigrācija u.c.

# 4. Nepieciešamās izmaiņas likumdošanā saistībā ar atbalsta pasākumu ieviešanu

Lai īstenotu atbalsta pasākumus darba devēju un audzēkņu atbalstam iesaistīties DVB apmācībās, ieviešot konkrētus atbalsta modeļus, būtu nepieciešamas šādas izmaiņas likumdošanā:

Attiecībā uz atbalsta modeli Nr.1 „Diferencētā minimālā alga” un Nr.2 „Nodokļu atlaide” jāņem vērā, ka audzēknis šāda modeļa gadījumā iegūst darba ņēmēja statusu un iestājas pilnas darba līguma attiecības. Attiecībā uz nepilngadīgo personu nodarbinātību jāņem vērā vairāki aspekti:

* Saskaņā ar Darba likuma 37.panta 1.daļu[[14]](#footnote-14) **aizliegts** pastāvīgā darbā nodarbināt audzēkņus, **kuri ir jaunāki par 15 gadiem vai kuri līdz 18 gadu vecuma sasniegšanai turpina iegūt pamatizglītību.**
* Darba likuma 37. panta 2. daļā un 3. daļā noteikti izņēmuma gadījumi, proti:

1. Darba likuma 37.panta 2.daļa nosaka, ka bērnus vecumā no 13 gadiem var nodarbināt vieglā, bērna drošībai, veselībai, tikumībai un attīstībai nekaitīgā darbā, ja viens no vecākiem vai aizbildnis ir devis rakstveida piekrišanu, nodarbināšana nedrīkst kavēt bērna izglītošanos. Darbus, kuros atļauts nodarbināt bērnus vecumā no 13 gadiem, nosaka 2002. gada 8. janvāra Ministru kabineta noteikumi Nr.10 „Noteikumi par darbiem, kuros atļauts nodarbināt bērnus vecumā no 13 gadiem”;
2. Saskaņā ar Darba likuma 132. panta 2.daļu bērnus, kuri sasnieguši 13 gadu vecumu, nedrīkst nodarbināt ilgāk par divām stundām dienā un vairāk par 10 stundām nedēļā, ja darbs tiek veikts mācību gada laikā.

* **Uz audzēkņiem vecumā no 15 līdz 18 gadiem** ir attiecināma Darba likuma 37.panta 4.daļa, kas nosaka, ka aizliegts nodarbināt pusaudžus darbos īpašos apstākļos, kas saistīti ar paaugstinātu risku viņu drošībai, veselībai, tikumībai un attīstībai. Darbus, kuros aizliegts nodarbināt pusaudžus, un izņēmumus, kad nodarbināšana šajos darbos ir atļauta saistībā ar pusaudža profesionālo apmācību, nosaka 2002. gada 28. maija Ministru kabineta noteikumi Nr.206 „Noteikumi par darbiem, kuros aizliegts nodarbināt pusaudžus, un izņēmumi, kad nodarbināšana šajos darbos ir atļauta saistībā ar pusaudža profesionālo apmācību”:
  1. Saskaņā ar Darba likuma 132.panta 3.daļu pusaudžus nedrīkst nodarbināt ilgāk par septiņām stundām dienā un vairāk par 35 stundām nedēļā.
  2. Personas, kuras ir jaunākas par 18 gadiem, pieņem darbā tikai pēc iepriekšējas medicīniskās apskates, un tām līdz 18 gadu vecuma sasniegšanai ik gadu jāveic obligātā medicīniskā apskate (Darba likuma 37.panta 6.daļa).

3.7.tabula

**Nepieciešamie normatīvo aktu grozījumi DVB mācību atbalsta modeļu ieviešanā**

|  |  |  |  |
| --- | --- | --- | --- |
|  | Stipendijas modelis | Diferencētās minimālās algas modelis | Nodokļu atlaides modelis |
| Nepieciešami grozījumi Darba likuma 63.panta 1.daļā un 2.daļā attiecībā uz darba samaksu personām, kuras ir jaunākas par 18 gadiem |  | x | x |
| Nepieciešami grozījumi Darba likumā, iekļaujot tajā sadaļu par māceklības līgumu |  | x | x |
| Nepieciešami grozījumi 2013.gada 27.augusta MK noteikumos Nr.665 ꞌꞌNoteikumi par minimālo mēneša darba algu un minimālo stundas tarifa likmiꞌꞌ, tajos paredzot iespēju diferencēt minimālo algu |  | x | x |
| Vai alternatīvi – nepieciešamās izmaiņas var tikt veiktas Profesionālās izglītības likumā, nosakot samazināto minimālo mēneša darba algu kā daļu (koeficientu, procentu) no parastās minimālās mēneša darba algas vai vidējās darba samaksas valstī, nozarē vai profesiju grupā. |  | x | x |
| Balstoties uz Profesionālās izglītības likumu, izstrādāt jaunus MK noteikumus par DVB mācību organizēšanas un īstenošanas kārtību (ietverot informāciju par atbildīgajām pusēm, to pienākumiem un tiesībām, atbalsta pasākumiem, uzņēmumu akreditācijas kārtību u.c. jautājumiem) | x | x | x |

3.7.tabulas turpinājums

|  |  |  |  |
| --- | --- | --- | --- |
|  | Stipendijas modelis | Diferencētās minimālās algas modelis | Nodokļu atlaides modelis |
| Nepieciešami grozījumi Izglītības likuma 14.panta 23.punktā, paredzot, ka Ministru kabineta kompetencē ir noteikt stipendiju saņemšanas kārtību, stipendiju minimālo un maksimālo apmēru, priekšnoteikumus stipendijas samazināšanai/paaugstināšanai atkarībā no audzēkņa ieguldītā darba un darba kvalitātes tiem audzēkņiem, kas ir iesaistīti DVB un saņem stipendijas no darba devēja. | x\* |  |  |
| Nepieciešami grozījumi 2004.gada 24.augusta MK noteikumos Nr.740 ꞌꞌNoteikumi par stipendijāmꞌꞌ, nosakot, kādos gadījumos stipendijas izmaksā darba devējs, stipendiju saņemšanas kārtību, stipendiju minimālo un maksimālo apmēru, priekšnoteikumus stipendijas samazināšanai/paaugstināšanai atkarībā no audzēkņa ieguldītā darba un darba kvalitātes. | x |  |  |
| Lai uzņēmumu maksātās stipendijas netiktu apliktas ar iedzīvotāju ienākuma nodokli, nepieciešami grozījumi 2001.gada 31.jūlija MK noteikumos Nr.337 ꞌꞌKārtība, kādā stipendijas atbrīvojamas no aplikšanas ar iedzīvotāju ienākuma nodokliꞌꞌ, paredzot, ka no aplikšanas ar nodokli atbrīvo stipendijas, kas tiek izmaksātas saskaņā ar noslēgtu māceklības līgumu. | x |  |  | |
| Nepieciešams veikt grozījumus likuma ꞌꞌPar iedzīvotāju ienākuma nodokliꞌꞌ 13.pantā, paredzot iespēju saņemt nodokļa atvieglojumus tam vecākam, kura apgādībā ir DVB mācību audzēknis, t.sk. paredzot vecuma ierobežojumu, [[15]](#footnote-15) kā arī likuma ꞌꞌPar iedzīvotāju ienākuma nodokliꞌꞌ 9.pantā, nosakot, ka gada apliekamajā ienākumā netiek ietvertas un ar nodokli netiek apliktas stipendijas, kuras uzņēmumi izmaksā saskaņā ar noslēgtu māceklības līgumu. | x\* | x | x | |
| Nepieciešams veikt grozījumus MK 2012.gada 20.novembra noteikumos Nr. 785 ꞌꞌMācību prakses organizācijas un izglītojamo apdrošināšanas kārtībaꞌꞌ, attiecinot šos noteikumus uz DVBM, un nosakot, ka DVBM audzēkņu apdrošināšana ir nepieciešama visā DVBM laikā, un paredzot, ka apdrošināšanu DVBM ietvaros jāveic visām profesionālajām kvalifikācijām. | x | x | x | |
| Izstrādāt jaunus MK noteikumus, kas regulētu civiltiesiskās apdrošināšanas segšanu no valsts puses uzņēmumiem, kas īsteno DVBM. | x | x | x | |
| Nepieciešams veikt grozījumus likuma ꞌꞌPar valsts sociālo apdrošināšanuꞌꞌ 18.pantā, paredzot speciālas likmes, kā arī nosakot, kādiem apdrošināšanas veidiem DVB mācību audzēknis ir apdrošināms. |  |  | x | |

3.7.tabulas turpinājums

|  |  |  |  |
| --- | --- | --- | --- |
|  | Stipendijas modelis | Diferencētās minimālās algas modelis | Nodokļu atlaides modelis |
| Nepieciešami grozījumi MK 2010.gada 7.septembra noteikumos Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”, izstrādājot izmaiņas nodokļu deklarācijā (Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata) un attiecīgi būs nepieciešamas izmaiņas Valsts ieņēmumu dienesta Elektroniskajā deklarēšanas sistēmā. | x\* |  | x |
| Nepieciešami grozījumi Ministru kabineta 2010.gada 5.oktobra noteikumos Nr.951 „Kārtība, kādā Valsts ieņēmumu dienests sniedz Valsts sociālās apdrošināšanas aģentūrai ziņas par valsts sociālās apdrošināšanas obligātajām iemaksām” nosakot, ka par iepriekš minētajiem darba ņēmējiem informāciju Valsts ieņēmumu dienests Valsts sociālās apdrošināšanas aģentūrai sniegtu atsevišķi, kā arī, nosakot, kā Valsts sociālās apdrošināšanas aģentūra reģistrēs šīm personām valsts sociālās apdrošināšanas obligātās iemaksas. |  |  | x |
| Nepieciešama VID IS pielāgošana un izmaiņas arī Elektroniskajā deklarēšanas sistēmā un Nodokļu informācijas saistībā ar grozījumiem normatīvajos aktos | x | x | x |
| VID sistēmā nepieciešams ieviest jaunu kodu – pozīciju „DVB mācību māceklis” | x | x | x |
| Izmaiņas VSAA programmatūrā attiecībā uz VSAOI | x | x | x |
| Nepieciešamas izmaiņas VIIS/ EDS programmatūrā, lai nodrošinātu datu apmaiņu par reģistrētajiem DVB mācību audzēkņiem PII un uzņēmumu deklarētajiem DVB mācību mācekļiem | x | x | x |
| **Kopā:** | **12** | **12** | **15** |

\* Normatīvie akti, kas jāmaina, ja stipendijas modelis pārsniegtu maksimālo apmēru.

# 5.  Galvenie secinājumi un priekšlikumi

Informatīvajā ziņojumā sniegts atbalstu pasākumu izvērtējums DVB mācību sistēmā iesaistītajiem komersantiem un audzēkņiem. Kopumā vērtēti trīs iespējamie atbalsta mehānismi, kuru mērķis no vienas puses ir mazināt komersantu izdevumus, kas saistīti ar to līdzdalību DVB mācību īstenošanā, no otras puses sekmēt audzēkņu dalību sistēmā, nodrošinot iespējas tiem sniegt finansiālu atbalstu prakses laikā. Papildus šiem mehānismiem izvērtētas arī citas atbalsta iespējas komersantiem un audzēkņiem, kā arī izskatītas ES atbalsta instrumentu izmantošanas iespējas. Vērtējot atbalsta pasākumus, aplūkota to ietekme gan uz valsts budžetu, gan tautsaimniecību kopumā.

Kopumā analīze rāda, ka atbalsta modeļu ieviešana vidējā un ilgtermiņā rada labvēlīgu ietekmi gan uz izglītības politikas mērķu īstenošanu, gan valsts budžetu, gan tautsaimniecību kopumā. DVB mācību ieviešana profesionālajā izglītībā, un to stimulējošie atbalsta pasākumi, sekmē vairāk jauniešus pievērsties profesionālajai izglītībai, kas palielina to konkurētspēju darba tirgū un nākotnes ienākumus. Tāpat tas rada papildus ienākumus darba devējiem un valstij kopumā, no augstākas darbinieku efektivitātes un lielākiem darbaspēka nodokļu ieņēmumiem.

Vienlaikus jāatzīmē, ka pašlaik viens no būtiskākajiem identificētajiem riskiem/šķēršļiem sekmīgai DVB apmācību ieviešanai ir nepietiekamais prakšu piedāvājums. Tāpēc būtiski nodrošināt tādus atbalsta pasākumus, kas sekmētu lielāku komersantu iesaisti DVB apmācībā.

**Izvērtējuma galvenie secinājumi**

1. **Stipendijas modelis**

* Saskaņā ar veikto analīzi, stipendiju atbalsta modelī paredzama vislielākā uzņēmēju iesaiste un attiecīgi piedāvātais DVB mācību vietu skaits. Tas galvenokārt saistāms ar to, ka šajā atbalsta modelī netiek veidotas darba tiesiskās attiecības, tādejādi neuzliekot darba devējiem papildus administratīvo un nodokļu slogu īstenojot DVB apmācības. Kopumā paredzams, ka stipendiju atbalsta modeļa ieviešanas gadījumā līdz 2030. gadam DVB mācībās varētu būt iesaistīti aptuveni 27,8 tūkstoši audzēkņu. No visiem izskatītajiem atbalsta modeļiem, stipendijas modelis vistuvāk ļauj sasniegt profesionālajā izglītībā nospraustos politikas mērķus.
* Ņemot vērā lielāku DVB apmācībā iesaistīto audzēkņu skaitu, šajā modelī sagaidāmi visaugstākie izdevumi no valsts pamatbudžeta, ko galvenokārt nosaka augstākas kopējās audzēkņu transporta, dzīvošanas un apdrošināšanas izmaksas.
* Atbalsta modeļa ieviešanas konsolidētā ietekme uz valsts pamatbudžetu vidējā termiņā līdz 2020. gadam varētu veidot -2,3 milj. eiro, bet no 2021. līdz 2030. gadam tā varētu veidot -4,2 milj. eiro.  Taču vienlaikus atbalsta modeļa ieviešana varētu atstāt pozitīvu ietekmi uz valsts speciālo budžetu un pašvaldību budžetu, ņemot vērā lielākus darbaspēka nodokļu ieņēmumus DVB mācību absolventiem, nonākot darba tirgū.
* Ietekme uz valsts speciālo budžetu periodā līdz 2020. gadam varētu veidot 4,5 milj. eiro, bet laika periodā no 2021. līdz 2030. gadam tā varētu veidot 38,5 milj. eiro. Savukārt ietekme uz pašvaldību budžetu vidējā termiņā varētu veidot 1,7 milj. eiro, bet ilgtermiņā 16,7 milj. eiro. Ņemot vērā augstāk minēto, atbalsta modeļa ieviešanas kopējā ietekme uz valsts budžetu vidējā termiņā varētu veidot 3,9 milj. eiro, bet ilgtermiņā 51 milj. eiro.
* Stipendiju modeļa ieviešanas gadījuma līdz 2030. gadam ekonomikā tiktu ģenerēti papildus ienākumi 269,2 milj. eiro apmērā, no kuriem 158,8 milj. eiro gūtu DVB mācībās iesaistītie audzēkņi, 56,1 milj. eiro darba devēji, nodarbinot DVB mācību absolventus, bet 54,9 milj. gūtu valsts papildus darbaspēka nodokļu ieņēmumu veidā un mazāku bezdarba izdevumu dēļ.

1. **Nodokļu atlaides modelis**

* Nodokļu atlaides modelī, salīdzinot ar stipendiju modeli, paredzama mērena komersantu iesaiste DVB apmācību nodrošināšanā. Lai gan šī modeļa ietvaros nodokļu slogs ir samazināts un paredzams darba devēju motivācijas pieaugums, tomēr tas ir zemāks nekā stipendiju modelī, līdz 2020.gadam nodrošinot skolēnu proporciju vispārējā un profesionālajā izglītībā (vidējās izglītības pakāpē) 58/42%, kas nozīmē, ka netiktu sasniegts politikas mērķis 50/50%. Kopumā nodokļu atlaides atbalsta modeļa ieviešanas gadījumā DVB mācībās līdz 2030. gadam varētu būt iesaistīti aptuveni 20,1 tūkstoši audzēkņu. Gandrīz par 8 tūkstošiem mazāk nekā stipendiju modelī.
* Nodokļu atlaides modeļa ieviešanas gadījumā darba devējs audzēknim, kas iesaistījies DVB apmācībās, izmaksātu darba algu, kurai tiktu piemērotas samazinātas nodokļu (IIN un VSAOI) likmes. Tas samazinātu darba devēju izmaksas, kas veidojas nodokļu nomaksas gadījumā un atstātu pozitīvu ietekmi uz darba devēju motivāciju iesaistīties DVB mācību īstenošanā. Šī modeļa ietvaros sociālā apdrošināšana tiktu daļēji segta no VSAOI (izņemot valsts pensiju apdrošināšana) – samazinot likmi līdz 9,7% un IIN likmi uz 10%.
* Līdzīgi kā stipendiju modelī, arī nodokļu atlaides modelis stimulē vairāk audzēkņus iesaistīties DVB mācībās un, uzsākot darba gaitas pēc DVB mācību beigšanas, tie saņem augstāku darba samaksu nekā PII absolventi bez DVB mācībām.
* Ietekme uz valsts speciālo budžetu periodā līdz 2020.gadam varētu veidot 3,8 milj. eiro, bet laika periodā no 2021.gada līdz 2030.gadam 25,4 milj. eiro. Vienlaikus ietekme uz pašvaldību budžetu vidējā termiņā varētu veidot 1,4 milj. eiro, bet ilgtermiņā 11,6 milj. eiro. Atbalsta modeļa ieviešanas kopējā ietekme uz valsts budžetu vidējā termiņā varētu būt 2,9 milj. eiro, bet ilgtermiņā 32,9 milj. eiro.
* Vērtējot nodokļu atlaides modeļa ieviešanas ietekmi uz tautsaimniecību, tā vērtējama kā vidēja - kas kopumā ekonomikā līdz 2030.gadam varētu ģenerēt papildus 175,5 milj. eiro un atdeve uz vienu ieguldīto eiro valstij paredzama 13,27 eiro.
* Nodokļu atlaides modeļa ieviešana būtu salīdzinoši vissarežģītākā un saglabātu papildus darba līgumisko attiecību administratīvo slogu darba devējiem.

1. **Diferencētās minimālās algas modelis**

* Diferencētās minimālās algas modeļa ieviešanas gadījumā paredzama viszemākā komersantu iesaiste DVB mācību īstenošanā. To galvenokārt nosaka augstākas izmaksas un papildus administratīvais slogs uzņēmējiem, veidojot darba attiecības ar audzēkni DVB mācību laikā. Ņemot vērā ierobežoto prakšu piedāvājumu, ieviešot šo atbalsta modeli, iespējas mācīties DVB izglītībā būs ievērojami mazāk audzēkņiem nekā pārējo abu atbalsta modeļu gadījumā – līdz 2030.gadam DVB apmācībā varētu būt iesaistīti vien 14,3 tūkst. audzēkņu.
* Atbalsta modeļa ieviešanas konsolidētā ietekme uz valsts pamatbudžetu vidējā termiņā līdz 2020. gadam var sastādīt -1,8 milj. eiro, bet no 2021.gada līdz 2030. gadam tā vārētu veidot -3,1 milj. eiro.
* Tā kā modeļa ietvaros audzēkņi jau DVB mācību laikā gūst ar darbaspēka nodokli apliekamu ienākumu, kam nav piemērotas nodokļu atlaides, vidējā termiņā šī modeļa ieviešanas gadījumā valsts speciālajā budžetā ir paredzami vislielākie ieguvumi no visiem aplūkotajiem atbalsta modeļiem. Ietekme uz valsts speciālo budžetu periodā līdz 2020. gadam varētu sastādīt 5,2 milj. eiro, bet laika periodā no 2021.-2030. gadam 26,1 milj. eiro. Vienlaikus ietekme uz pašvaldību budžetu vidējā termiņā varētu veidot 1,5 milj. eiro, bet ilgtermiņā 9,6 milj. eiro. Ņemot vērā to, atbalsta modeļa ieviešanas kopējā ietekme uz valsts budžetu vidējā termiņā varētu veidot 4,9 milj. eiro, bet ilgtermiņā 32,6 milj. eiro.
* Sagaidāms, ka diferencētās minimālās algas modeļa ieviešana kopumā radītu vismazāko pienesumu tautsaimniecībā no visiem aplūkotajiem atbalsta modeļiem. Līdz 2030. gadam diferencētās minimālās algas modeļa ieviešanas gadījumā ekonomikā tiktu ģenerēti papildus ienākumi 130,4 milj. eiro apmērā, no kuriem 69,2 milj. eiro gūtu DVB mācībās iesaistītie audzēkņi, 23,7 milj. eiro darba devēji, bet 37,5 milj. eiro valsts.

**Kopsavilkums**

Izvērtējums rāda, ka kopumā visi no aplūkotajiem atbalsta modeļiem sniedz lielāku ieguldījumu DVB apmācības sistēmas attīstībā, salīdzinot ar pašreizējo situāciju, kad likumdošanā nav strikti atrunāts DVB apmācību veids un tajā iesaistīto audzēkņu statuss pie darba devēja. Jebkurš no piedāvātajiem modeļiem stimulē jauniešus aktīvāk iesaistīties DVB apmācībā, kā arī profesionālajā izglītībā kopumā. Tāpat atbalsta modeļi sniedz finanšu un administratīvo atslogu uzņēmumiem, kas piedāvā prakses vietas DVB apmācībai. Tas ir būtiski, lai kompensētu laiku un izdevumus, ko darba devēji iegulda apmācību procesā, t.sk. radušos materiālos zaudējumus un kompensētu mācekļa neproduktīvo darba laiku, tādējādi sekmējot uzņēmumu lielāku iesaisti DVB izglītības sistēmā.

Stipendiju modelis, salīdzinot ar diferencētās minimālās algas un nodokļu atlaižu modeļiem, ļauj vistuvāk pietuvoties nospraustiem izglītības mērķiem, kā arī no ieviešanas viedokļa ir administratīvi visvienkāršāk īstenojams gan no uzņēmuma, gan valsts puses. Tāpat, lai arī līdz 2020. gadam stipendiju atbalsta modeļa īstenošanai paredzami par aptuveni 1/5 lielāki budžeta izdevumi, nekā, piemēram, diferencētās minimālās algas atbalsta modeļa ieviešanas gadījumā, ko nosaka lielāks DVB apmācībā iesaistīto audzēkņu skaits, ilgtermiņa perspektīvā ieguvumi no šī atbalsta modeļa ieviešanas valsts budžetā ir gandrīz 1,6 reizes lielāki, bet tautsaimniecībā kopumā vairāk nekā 2 reizes lielāki.

Tāpat stipendiju atbalsta modelis, atšķirībā no diferencētās minimālās algas un nodokļu atlaižu modeļa, paredz, ka audzēknim prakses laikā pie darba devēja saglabājas mācekļa statuss. Tas ir būtisks faktors, kas ļauj daudz stingrāk nodalīt apmācības procesu uzņēmumā no nodarbinātības, tādējādi nodrošinot to, ka audzēknis DVB prakses laikā iegūst izglītības programmas standartiem atbilstošas iemaņas. Papildus kvalitatīvajiem aspektiem, mācekļa statuss uzņēmumā ļauj mazināt birokrātisko slogu – uzņēmumam nav nepieciešams paralēli slēgt ar audzēkni darba līgumu, kā arī samazina uzņēmuma izmaksas, veicot audzēkņu finansiālu motivēšanu – stipendija netiek aplikta ar darbaspēka nodokļiem.

Tomēr neskatoties uz ieguvumiem un priekšrocībām, ko sniedz stipendiju modelis, jāņem vērā, ka līdztekus DVB apmācībām svarīgi ir audzēknim radīt priekšstatu par darba vidi, ko labāk nodrošina minimālās diferencētās algas un nodokļu atlaižu modeļi caur darba attiecību formu. Turklāt svarīgs elements darba attiecībās ir ieguldītajam darbam atbilstošs atalgojums. Audzēkņa produktivitātes līmenis prakses laikā palielinās – trīs prakses gadu laikā tas var sasniegt vidējo atbilstošās kvalifikācijas speciālista līmeni uzņēmumā, tas nozīmē, ka audzēkņa finanšu stimuliem prakses laikā būtu jāpieaug proporcionāli tā produktivitātes pieaugumam. Tomēr, lai mazinātu nedeklarētās nodarbinātības risku un izvairīšanos no darbaspēka nodokļu nomaksas, stipendiju modelim būtu jānosaka izmaksājamās stipendijas maksimālais apmērs, kas var ierobežot stipendijas pieaugumu atbilstoši audzēkņa produktivitātes palielinājumam. Tāpēc, lai risinātu šo problēmu, DVB apmācības pēdējos gados, būtu jādod iespēja darba devējam dibināt darba attiecības ar audzēkni, kas ļautu tam izmaksāt audzēkņa atdevei atbilstošu atlīdzību, vienlaikus mazinot nedeklarētās nodarbinātības riskus un negatīvo iespaidu uz valsts budžeta ieņēmumiem.

Vienlaikus, līdz ar atbalsta pasākumiem darba devējiem, nepieciešams nodrošināt arī atbalstu audzēkņiem – transporta un dzīvesvietas izdevumu kompensācijai, gadījumos, kad prakses uzņēmums atrodas tālu no mācību/dzīves vietas, nelaimes gadījumu un civiltiesiskais apdrošināšanai.

Daļu no izdevumiem atbalsta pasākumiem iespējams finansēt izmantojot ES fondu līdzekļus. ES fondu ietvaros audzēkņiem iespējams segt transporta un dzīvesvietas izmaksas, kā arī civiltiesiskās un nelaimes gadījumu apdrošināšanas izmaksas, tādejādi atslogojot valsts budžetu. Savukārt darba devējiem, nodrošinot DVB apmācību, no ES fondu līdzekļiem būtu sedzamas izmaksas par darba materiāliem, apģērbu, individuāliem aizsardzības līdzekļiem, kā arī darbaudzinātāju izmaksas. Konkrētas attiecināmo izmaksu pozīcijas tiks noteiktas Izglītības un zinātnes ministrijai, izstrādājot DP 8.5.1.specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības DVB mācībās vai mācību praksē uzņēmumā” ieviešanas nosacījumus.

**Priekšlikumi turpmākai rīcībai**

Ņemot vērā informatīvajā ziņojumā sniegto izvērtējumu, lai veicinātu lielāku darba devēju iesaisti DVB izglītības īstenošanā un nodrošinātu profesionālās izglītības politikas mērķu sasniegšanu, Izglītības un zinātnes ministrijai, sadarbībā ar Finanšu ministriju, Ekonomikas ministriju, Labklājības ministriju un sociālajiem partneriem, līdz 2015.gada 30.decembrim izstrādāt nepieciešamo pasākumu kopumu integrētai atbalsta pasākumu ieviešanai darba vidē balstītu apmācību nodrošināšanā iesaistītajiem darba devējiem, par pamatu ņemot stipendiju modeļa elementus, paredzot arī atbalsta pasākumu ieviešanu darba vidē balstītās mācībās iesaistītajiem audzēkņiem. Izvērtēt iespēju daļu no atbalsta pasākumu izdevumiem segt no Eiropas Savienības fondu līdzekļiem.

Ekonomikas ministre D.Reizniece-Ozola

Vīza:

Valsts sekretārs R.Beinarovičs

28.07.2015. 14:00

11154

Normunds Ozols, 67013068

[Normunds.Ozols@em.gov.lv](mailto:Normunds.Ozols@em.gov.lv)

Vita Skuja, 67013289

[Vita.Skuja@em.gov.lv](mailto:Vita.Skuja@em.gov.lv)

1. <http://tap.mk.gov.lv/mk/tap/?pid=40319533>. MK sēdē izskatīts 12.08.2014. [↑](#footnote-ref-1)
2. DVB mācību finansēšanas stimulu alternatīvas ir finansiāls atbalsts audzēknim no uzņēmuma audzēkņa māceklības laikā. DVB mācību finansēšanas stimulu alternatīvas ietver gan darba samaksu (algu), gan uzņēmuma maksātu stipendiju. [↑](#footnote-ref-2)
3. Izglītības un zinātnes ministrijas 2014.gada informatīvais ziņojums *Par darba vidē balstītu mācību īstenošanas iespējām Latvijas profesionālās izglītības attīstības kontekstā* [skatīts 2015.gada 10.aprīlī]. Pieejams: *http://tap.mk.gov.lv/mk/tap/?pid=40319533* [↑](#footnote-ref-3)
4. Informācija par LDDK projekta *Kvalitatīvas prakses darba tirgum* pētījumu – *http://www.lddk.lv/projekts/kvalitativas-prakses-darba-tirgum/* [↑](#footnote-ref-4)
5. Par uzņēmēju izmaksātu stipendijas augšējo slieksni no minimālās algas politikas veidotājiem jāvienojas, gadījumā, ja tiks izvēlēts stipendiju modelis [↑](#footnote-ref-5)
6. Audzēkņu civiltiesiskās apdrošināšanas apmērs un regulējums būtu jādetalizē un jāizstrādā pēc lēmuma par konceptuālo modeli pieņemšanas [↑](#footnote-ref-6)
7. Ministru kabineta noteikumi Nr. 807 „Noteikumi par valsts sociālās apdrošināšanas iemaksu likmes sadalījumu pa valsts sociālās apdrošināšanas veidiem 2015.gadā” [skatīts 2015.gada 9.aprīlī]. Pieejams: http://likumi.lv/ta/id/271255-noteikumi-par-valsts-socialas-apdrosinasanas-iemaksu-likmes-sadalijumu-pa-valsts-socialas-apdrosinasanas-veidiem-2015-gada [↑](#footnote-ref-7)
8. Latvijas Republikas Ministru Padomes lēmums Nr. 212 "Par dienesta viesnīcu lietošanas noteikumiem" [skatīts 2015. gada 24. maijā] Pieejams: http://likumi.lv/doc.php?id=59987 [↑](#footnote-ref-8)
9. Valsts sociālo pabalstu likums. [skatīts 2015. gada 1.jūnijā] Pieejams: http://likumi.lv/doc.php?id=68483 [↑](#footnote-ref-9)
10. Par valsts pensijām. [skatīts 2015. gada 1.jūnijā] Pieejams: http://likumi.lv/doc.php?id=38048 [↑](#footnote-ref-10)
11. ES fondu 2014.–2020.gada plānošanas perioda DP, kas nosaka ES fondu investīciju veikšanas principus un atbalstāmās darbības [↑](#footnote-ref-11)
12. Saskaņā ar EM 2015.gada pasūtītā pētījuma „Par darba devēju motivāciju iesaistīties darba vidē balstītu mācību īstenošanā” rezultātiem [↑](#footnote-ref-12)
13. Detalizēta informācija par izmaksu pieņēmumiem ir pieejama Ekonomikas ministrijas pasūtītā „Par darba devēju motivāciju iesaistīties darba vidē balstītu mācību īstenošanā”, ko 2015.gadā veica SIA „AC Konsultācijas”. [↑](#footnote-ref-13)
14. Darba likums. [skatīts 2015.gada 15.aprīlī]. Pieejams: http://likumi.lv/doc.php?id=26019 [↑](#footnote-ref-14)
15. Jāņem vērā, ka ar 2015.gada 1.janvāri ir stājušies spēkā grozījumi likumā "Par iedzīvotāju ienākuma nodokli", kas paredz, ka turpmāk iedzīvotāju ienākuma nodokļu maksātājam varēs piemērot nodokļa atvieglojumu par apgādībā esošu personu, ja apgādājamā persona, kas mācās vispārējās, profesionālās, augstākās vai speciālās izglītības iestādē līdz 19 gadu vecumam, vasaras brīvlaikā (no 1.jūnija līdz 31.augustam) saņems ar nodokli apliekamus ienākumus. [↑](#footnote-ref-15)